text:
Te ainda 158 hende a muri na Kòrsou di COVID. Grip Spañó (òf Kabouter aki*), ku manera COVID tambe ta un virus kontagioso respiratorio (influenza), a mata 142 hende na Kòrsou na 1918.
Segun De Geneeskundige Organisatie in de Kolonie Curaçao, 23 òktober 1919, un total di 100 hende a muri na Punda/Otrobanda, 14 na Santa Rosa, 22 na Santa Maria i 6 na Barber pa un total di 142 pa motibu di Grip Spañó. Mester remarká ku sigun Direktor di Servisio di Salubridat, dr. Nathaniel Waterman, e tempu ei no tabatin obligashon pa informá ora un persona fayesé, loke por a influensiá e sifranan. Un echo ta ku Koloniaal Verslag 1919 a hasi menshon di un kantidat apnormal di redukshon di nos poblashon.
E grip Spañó a kue tur hende na mundu for di base i èkspertonan a realisá ku mester traha riba un bakuna, prinsipalmente ora e Grip Spañó a kambia i produsí un variante mas mortal. Grip Spañó ku a mata desena di mión di hende na mundu a pone ku èkspertonan a start búskeda di un bakuna kontra di e diferente tiponan di influenza.
Awe ku tin un bakuna, COVID a bira mas bien un pandemia ku ta keda na bida pa esnan ku no ke bakuná. E hendenan aki ta muriendo, infektando otro, kousando tristesa den muchu hogar. Ademas, e pandemia ta kosta nos miónes na gastu inesesario den salubridat (ku lo subi premi), e ta stroba akseso na kuido di hende malu i ta responsabel pa dekresementu ekonómiko, oumento di desempleo i problemanan mental.
T’esaki ta e preis ku ami i miles di YDK mester paga pasombra nos si a asumí nos responsabilidat individual i kolektivo?
Willemstad, Kòrsou
* https://alexdavidrosaria.blog/2020/04/12/awe-ta-coranavirus-pero-100-pasa-e-infekshon-kabouter-a-mata-hopi-hende-aki/


c: text/html

text:
KOMUNIKADO KUERPO POLISIAL KORSOU TOPIKO: TEPNAN PA LADRONISIA DI OF DEN OUTO
KOMUNIKADO KUERPO POLISIAL KORSOU
no.: 382 /2016
Fecha: 9 novèmber 2016
Tópiko: Tepnan pa ladronisia di òf den outo.
Departamentu di Komunikashon i Prevenshon
KUERPO POLISIAL KÒRSOU
SIRBI I PROTEHÁ
________________________________________
Ladronisia for di den outo ta tuma lugá tambe, pasombra doñonan dje outo mes
ta neglishá ku nan vehíkulo i duna asina e ladron oportunidat fásil pa kibra den
nan outo i/o bai ku esaki.
Aki ta sigui algun rekomendashon ku nos ke pa bo tene kuenta kuné.
Sera bo outo na lòk. Maske lòkmentu di bo outo awendia no ta un garantia
apsoluto ku nan lo no hòrta bo outo nunka, tòg e ta un estorbo pa e ladron. E ta
eksigí hopi tempu di dje i esei no ta atraktivo . Tuma lòkmentu di bo outo pa
kustumber.
No laga bo vehíkulo para pafó di kura den oranan di anochi, si tin lugá paden.
Wak unda bo ta parker bo outo. Semper trata di parker bo outo den un kaya ku
hopi aktividat i bon iluminashon. Si bo ta parker bo outo den un lugá di parker
outo, buska kaminda tin sufisiente iluminashon.
Awendia tin hopi aparato kontra hòrtamentu di outo riba merkado. Un di esnan
mas simpel ta un suich skondé pa bo kòrta e koriente for di starter. Abo sa unda
e suich ta, pero e ladron mester bai buska i e no ke pèrdè tempu.
Inbertí den lòk pa stür, alarma pa outo òf un aparato kontra robo pa eliminá e
riesgo di bira víktima di ladronisia di vehíkulo.
No laga nada bisto den outo riba stul ets. Nan ta kibra bo outo pa kue nan. No
laga ‘laptop’ etc. den outo dilanti pero tampoko den baul. E ladronnan ta kibra
bo glas di outo i yega te den baul di bo outo.
Si nan dal patras di bo outo pa bo para, wak bon promé ku bo baha. E intenshon
por ta pa ora bo baha, nan bai ku bo vehíkulo.
Na lus di tráfiko anochi, opservá bon i wak kontinuamente den bo spilnan. Evitá
sorpresa.
Kore anochi ku tur bo portanan di lòk. Si un hende trata na habri bo porta di
outo, ainda bo tin tempu pa reakshoná;
Si bo ta wòrdu siguí, kore yega e warda di polis mas serka.
Sòru pa semper bo tin bo telefòn na man di manera ku bo por yama den kaso di
emergensia mesora.
Na momentu ku bo ta wòrdu ataká mientras bo ta den outo, kuminsá pita pa
hala atenshon. Chèns ta grandi ku e malechor ta bati retirada.

robotstxt: allowed

filter: keep


text:
Pronóstiko di tempu pa Kòrsou i bisindario bálido te djárason mainta 06:00 o.l., 6 di òktober 2021.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 6 di òktober 2021.
Kompilá: djamars 5 di òktober 2021, 05:00 o.l. (09:00 UTC).
Tempu: Parsialmente nublá i bientu lo suplá de bes en kuando basta fuerte.
Temperatura máksimo lo alkansá 33ºC i temperatura mínimo 28ºC.
Solo ta sali 06:25 i ta baha 18:23 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando basta fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Un ekstenshon di e área di preshon haltu riba Atlántiko Nort lo sigui kousá bientu basta fuerte den nos region, aunke esaki lo ta algu ménos ku ayera djaluna. Durante oranan di mainta, nubianan lo oumentá temporalmente i generá un áwaseru di poko importansia riba partinan limitá di Kòrsou. Pa resto di dia awe ta premirá un wer generalmente seku. Di otro banda, durante mardugá di djárason e chèns pa awa kai ta bolbe oumentá. Mas aleu, e área di stòf prosedente di Sahara ku a bin ta limitá e bista durante último dianan, gradualmente lo bandoná nos region i mehorá e visibilidat riba i rondó di e teritorio lokal.
Kondishon di laman: Moderá ku altura di ola entre 1 pa 2 meter (3 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaweps mainta: Por lo general parsialmente nublá i no ta antisipá áwaseru signifikante.
Meteorólogo: Correa.


text:
Detenshon pa violashon di lei di arma di kandela.
KOMUNIKADO DI PRENSA 339/2021
7 òktober 2021
Detenshon pa violashon di lei di arma di kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 7 di òktober 2021, alrededor di 11.39’or, unidat di polis di Barber a para un
vehíkulo pa un kontrol den área di Flip.
Den e vehíkulo polis a bin topa ku tres hòmber i un dama ilegal di nashonalidat Venesolano.
Durante di e kontrol den e vehíkulo polis a haña i konfiská un arma di kandela i a detené tur
e kuater sospechosonan.
Despues di investigashon un di e sospechosonan, M.R.C., di 36 aña di edat, nase na
Venezuela, a keda enkarselá pa violashon di lei di arma di kandela pendiente di mas
investigashon.
E otro tres sospechosonan a wòrdu sera pendiente di nan deportashon


text:
Recientemente e seleccion di futbol di damas Aruba U-14, a titula campeon den e Caribbean Football Union-CFU Girls Challenge Series na Republica Dominicana. Bon Dia Aruba tabatin e oportunidad di combersa cu e Head of Women Development y Team Manager, Dyane Wiersma, ken a conta con e preparacion di e team y e experiencia durante e campeonato tabata.
Sra. Wiersma ta splica cu como e Head of Women Development di AVB, Sra. el traha un plan strategico pa cuminsa desarroya futbol di damas na Aruba, mirando cu actualmente no tin categoria di damas di U-14, compara cu mucha homber cu si tin U-14, U-15. Pa mucha muhe actualmente tin un open class caminda tur hende di diferente edadnan ta hunga bruha, e ora Sra. Wiersma a inicia cu e academia di damas U-15.
“Nos a haya e oportunidad pa participa den e Caribbean Football Union-CFU Girls Challenge Series, e ora mi a bisa pa nos logra bay cu un seleccion pa competi na esaki nos mester traha di un academia anto e ora na mei nos a cuminsa cu e academia di damas U-15, dus muchanan bou di 15 aña ta cay den esaki anto asina mi a cuminsa recruit mucha muhenan cu ta hungando cu muhca homber of mucha muhenan cu ta den academia priva di futbol anto asina nos a logra cera un 30 mucha muhe cu a wordo yama”, Sra. Wiersma ta splica.
E ta conta cu e proceso pa selecta e seleccion final a cuminsa cu un grupo di 30 mucha cu a train un of dos biaha pa asina e coachnan por a wak e nivel di e hungadonan. Despues di e trainingnan e coach a dicidi di split e grupo den dos basa ariba e nivel di muchanan y asina e staff a kies e seleccion cu a biaha pa Republica Dominicana. E seleccion a train desde luna di mei te cu augustus prime cu nan a biaha, y aunke e preparacion tabata cortico, Sra. Wiersma ta bisa cu ta pa e motibo ey mes nan ta sumamente orguyoso di e logro di e muchanan.
Wiersma ta splica cu su mes a hunga futbol den pasado y cu semper e tabata un challenge pa cabayeronan coach of compronde e damanan. Pa e motibo aki el a dicidi tambe di haci e staff tecnico completamente di damas. “Tur coach tabata hendenan muhe cu eigenlijk a caba di haci curso di coaching hunto cu AVB prome cu mei, anto e ora di eynan mi a dicidi di escohenan y duna nan e oportunidad di traha cu e mucha muhenan y ya el a bay bon”, el a bisa.
“Nos a gana invicto, nos no a haya ni un gol contra. Nos tabatin 23 goal anota durante full e campeonato y un di nos hungadonan, Ellen de Jong tabata e goal getter di full campeonato tambe, dus esey tambe ta un otro logro grandi pa nos”, el a agrega.
Sra. Wiersma ta conta tambe cu e saki ta prome biaha den historia cu Aruba a bay un campeonato internacional cu un team di damas U-14 y cu esaki tabata un experiencia inolvidabel pa tur, pero specialmente pa e muchanan. “E muchanan tabata hopi disciplina, cu hopi gana di gana. Nos a forma echt un union durante full transcurso di training cu tur esey. “, el a bisa. “Sigur pa nan e tabata un momento inolvidabel paso semper nan a hunga futbol cu mucha homber y no den un team di mucha muhe, dus ta prome biaha cu nan tur a experiencia un team di mucha muhe internacional, cu staff muhe so, dus nan tabata full contento cu nan tabata por ta parti di esaki”.
E capitan di e team, Bindiya Wadhani, tambe a conta con su experincia tabata na Republica Dominicana. “E tabata mi prome biaha cu mi a biaha pa futbol anto e experiencia tabata hopi dushi mes. Mi ta kere e team a echt sinti manera un famia y nos tur a traha duru pe”, el a bisa. “Ami mes, prome cu nos a bay, no a kere nos lo yega asina leu. Ami mes como hungado a bay pa e experiencia, no pa gana of perde pero pa e experiencia y te ainda mi no por kere cu nos a coi campeon”.
Un otro miembro di e team, Kim Schoppema, tambe a conta con el a sinti y su experiencia personal durante e campeonato. “Mi ta haya el a bay hopi bon y cu nos a train asina tiki tempo toch loke nos a logra tabata hopi bon. Mi ta hopi orguyoso cu nos a tabata invicto y tambe con tur mucha a bira bon cu otro y cu e coachnan tambe. Mi a sinti hopi bon, hopi orguyoso di mi mes y full e team y e coachnan”.
E la duna un mensahe na tur mucha cu kier haci sport, specificamente futbol tambe. “Purba futbol, nunca no tin miedo pa hacie y nunca tende di e hendenan cu ta bisabo cosnan negativo, djis sigui bay pe”.
Sra. Wiersma ta remarca cu e succes di e muchanan ta danki na e mayornan tambe. “Gran parti di e succes tabata danki e mayornan”, el a bisa. Hopi mayor a eigenlijk biaha bay Republica Dominicana, y mi ta kere e support system cu e muchanan tabatin a haci cu nan tabata hunga cu mas confiansa, mas trankilo paso nan mayor tabata eynan y mi ta kere easy a haci tambe un gran impacto ariba e muchanan.”.


text:
Daniel Kripper ta un Rabino di e sinagoga Beth Israel Aruba, conferencista, coaching spiritual y autor kende recientemente a wordo invita pa Center Lifelong Learning di Universidad di Aruba pa duna un presentacion tocante su buki nobo: “Vivir con mayúscula.”
Mas cu un presentacion di un buki, el a bira un oportunidad pa e autor gradua den Sociologia y specialisa den Psicologia Social por a bin cu un intercambio pensamento y conseho cu e publico presente.
‘Vivir con mayúscula’ ta un tipo di guia pa los cierto creencia cu ta limita nos, te hasta haci nos bida sin potencial. Den su buki, Kripper ta formula un invitacion pa bo por biba un bida integral for di un perspectiva spiritual. Esaki ta nifica pa bo laga un banda tur sorto di excuus y miedo, y pa bo asumi cu responsabilidad e timon di e barco di bo bida den un direccion di estado di plenitud y sentido.
Den su structura, e buki ta aborda varios tema vigente y cu nos ta sinti den nos propio cuero den nos bida diario, entre otro felicidad y miedo.
Felicidad.
Kripper a bisa cu felicidad ta un tema cu a wordo trata den Psicologia Positivo pa Martin Seligman mas cu 15 aña pasa y cu a wordo popularisa den nos tempo. Pa nan no ta existi un definicion di felicidad. Sino cu e ta un concepto mas subhetivo di cada persona. Pero si nan ta haci un diferencia entre bienestar y felicidad, cu tin biaha e dos concepto aki ta wordo bruha den otro.
Bienestar, manera e palabra mes ta bisa: bienestar kier men bo ta bon, bo ta biba cu comodidad, confortabel, trankil y saludabel. Ya sea cu bo ta gosa di bienestar economico, psicologico, etc… Pero bienestar material of economico no ta garantisa felicidad, segun Kripper.
El a aclara cu no ta existi un corelacion entre bienestar y felicidad. Un persona cu hopi placa of miyonario no necesariamente ta un hende feliz. Ya cu felicidad ta un ‘estado paden di curason’. Felicidad tin di haci cu cierto balornan, principalmente ora cu bo ta haya un sinti di bo bida.
“Bo no ta feliz, si bo no sa pa kico bo ta biba.” Kier men cual ta bo vision y proposito di bo bida, el a laga sa.
Miedo.
El a bisa cu miedo ta un emocion natural. Nos tur ta sinti miedo den cualkier momento. E ta haya cu ta bon cu nos por sinti miedo, ya cu esaki ta un ‘suerte’, papiando biologicamente. Pasobra danki na e miedo nos ta bira mas cuidadoso y preventivo.
E hende balente –segun Kripper- no ta esun cu no tin miedo. Sino cu e ta un hende cu tin miedo, pero e ta capaz di controla su miedo. E ta haya cu tur cos ta cuestion di ekilibrio, ya cu ora e miedo ta bira algo grandi y e ta cuminsa controla bo bida, e ta bira un problema. Kier men ora cu e miedo ta domina bo y bo ta bira un preso di e miedo.
Pero si bo ta reflexiona, bo ta haya sa cu tin biaha bo tin miedo riba algo cu no ta existi. Of miedo inconsciente cu ta bin for di tempo cu bo tabata mucha. E miedo tin como base con bo mayor a lanta bo: “”No haci esaki mi yiu… no haci tal cos mi yiu…” Ora cu esaki ta bira excesivo, e ta contribui negativo pa aumenta bo sentimento di insiguridad.
E miedo tin biaha ta blokia of limita bo persona di logra cosnan importante den bo bida. “Si bo ta biba constantemente cu miedo, bo no ta yega leu…” El a bisa cu tin remedi pa combati e miedo. Tin terapia pa e hendenan cu ta biba yen di miedo cu por yuda bo pa trece e balansa necesario den bo bida.
Vivir con Mayúscula.
Durante un entrevista cu e Rabino di e comunidad Hudiu na Aruba, Daniel Kripper, a duna na Radio Jai riba e presentacion di su buki na Buenos Aires (Argentina), el a laga sa cu a skirbi e buki pa yuda pa e hendenan cu kier Biba cu letra mayusculo. Hendenan cu kier bira mas consciente di nan bida. Pa bo por mira otro manera di realisacion di bo bida uzando como sosten bo propio fortalesa y asina logra realisa bo soño. Pasobra na final, esaki ta nifica biba cu mayusculo, segun e autor. Kiermen cu bo por biba den grandi y desaroya tur bo potencial y biba bo bida den un sentido di realisacion di felicidad y plenitud. Loke nan ta yama den Hebreo: Shalom. Cu no solamente ta nifica no- conflicto, sino un paz interior di plenitud y auto-realisacion.
Daniel Kripper su buki ta disponibel via E-books, tambe pa medio di Amazon Kindle. E tin su website: www.danielkripper.com unda el a yega di publica mas articulo tocante su buki.


text:
Prome Minister Evelyn Wever-Croes: UNDA NOS TA PARA AWOR? “Nos ta bringando un enemigo cruel y invisible. Pero e arma pa bring’e ta na alcanse di nos tur”
Prome Minister Evelyn Wever-Croes:
UNDA NOS TA PARA AWOR?
“Nos ta bringando un enemigo cruel y invisible. Pero e arma pa bring’e ta na alcanse di nos tur”
E cantidad di casonan activo pues a baha di e piek di 1600 caso activo pa 800 den dos siman.
E ‘positivity rate’ ta bahando, esaki ta e percentahe di casonan positivo compara cu e cantidad di testnan haci cada dia. Na comienso di e di dos brote, e ‘positivity rate’ tawata 40%. Comienso di e luna aki e tawata entre 30 y 35%, y awor e ta rond di 25%.
Prome Minister Evelyn Wever-Croes: “Esey kiermen cu awor, di e cantidad di testnan haci riba un dia, 25% ta positivo. Pues ta un bon noticia cu e % ta bahando, pero e no ta ainda caminda cu e mester ta. Eigenlijk nos mester yega na 5%, y p’esey mi ta awe akinan pa pidi henter comunidad pa nos sigui keda cu e disciplina pa baha e casonan. Nos disciplina a duna resultado e luna aki, pero nos mester sigui cu e disciplina pa algun siman mas te ora nos logra baha e ‘positivity rate’ mas.
Dicon? Pasobra e cantidad di personanan cu tawata tin Covid y a fayece ta 25, di cual 15 a fayece den e luna aki. Esaki ta preocupa mi hopi y ta duna mi hopi duele. Di akinan un biaha mas, mi ta desea famianan di esnan cu a perde un ser keri, hopi forsa cu nan perdida. Y mi kier urgi henter comunidad pa ban hunto percura pa no tin mas hende cu ta fayece. Cuida bo mes, cuida bo famia, y principalmente cuida esnan mas vunerable y esnan di edad halto. Pa asina evita cu abo haya bo den e dolor cu e 25 famianan aki a haya nan aden”.
Den e update cu Prome Minister a duna den Parlamento dialuna, el a indica cu e cantidad di persona den hospital pa dia, ta varia entre 35 y 45 den ultimo simannan. Di cual entre 9 pa 12 pa dia den Intensive Care.
“Mi ta desea tur esnan cu ta luchando cu Covid, especialmente esnan den hospital, un pronto recuperacion. Y cu pronto boso por ta bek na cas cerca famia. Mi por segura henter Aruba cu nos tin suficiente capacidad den hospital y den ICU pa atende cu tur e patientnan, pero e ta pone un presion grandi riba nos capacidad di cuido.
P’esey tambe mi ta pidi tur ciudadano di nos pais, pa un tempo mas, ban sigui demostra e disciplina cu nos mester demostra, pa combati e virus aki. Con?
Aki ta sigui algun puntonan di con nos por sigui demostra disciplina: Esakinan ta wordo ripiti constantemente pa asina cada ciudadadano keda demostra disciplina y guia otronan pa mantene disciplina pa hunto nos combati e virus.
- Limita bo movecionnan mas tanto posibel,
- Respeta e samenscholingsverbod, evita aglomeracion,
- Aplica e reglanan di higiena, di laba man mas frecuente cu ta posibel of uza handsanitizers,
- Tene distancia di otro, y uza bo tapaboca semper paden den establecimentonan y oficinanan,
- Y si bo ta sinti malo, keda paden, yama bo dokter di cas y e lo guia bo.
Nos por combati e virus aki, door di aplica e reglanan aki. Riba nan mes, no ta cosnan dificil pa haci. Nos ta bringando un enemigo cruel y invisible. Pero e arma pa bring’e ta na alcanse di nos tur”, Prome Minister Evelyn Wever-Croes a enfatisa.


text:
Ingrid Sealy a nase na Hulanda i a lanta na Boneiru. Ku un estudio di kriminologia ku el a sigui na Vrije Universiteit na Amsterdam den su man, Ingrid Sealy a yega Boneiru.Na Boneiru el a kuminsá traha komo kolaboradó di Reclassering i despues a traha na Jeugdzorg komo asistente sosial ambulante, lider di tim, mènedjer di kontenido i direktor interino.
Despues di shete aña e a kambia pa Entidat Públiko Boneiru (OLB) pa bai traha komo hefe di Sosten Sosial i Aktivashon Laboral (Maatschappelijke Ondersteuning en Arbeidsactivering) (MOA). Na OLB, banda di esei, e tabata hefe di evakuashon i akohida den e organisashon di kombatimentu di desaster.
Despues di a traha 3.5 aña den e funshon akí, e ta regresá serka Rijksdienst den e funshon di mènedjer di unidat IND. E ta konsiderá esaki un bunita paso den su karera, den kua su kompromiso pa bienestar di e siudadano (tin bia vulnerabel) ta para sentral. “Kiko ta pasando realmente den komunidat i kon huntu bo por logra tresemehorashon, ta loke ta duna mi energia.”
Post Views:
32


text:
E kareda di mountainbaik a tumá lugá Djadumingu ultimo ku salida 6.30am en punto según e programa.
Den tempu di COVID ahinda por tabata posibel pa organisá eventonan deportivo ku responsabilidat.
40 Duo (80 deportista) a bringa den e kalor ku tabata hasi i kamindanan difisil pa kore di e trámite di 55 of 73 km. Tur dos ruta tabata di suit pa nòrt, di aeropuerto pa Rincon.
Pasando dor di kamindanan di tera ku lodo di Washikemba, Lagun, Bolivia i Trai Montaña, krusando después di parti oost pa west a yega na e parti ku siklistanan ta yama “The Hell” debí na e difikultat pa pasa. Después a baha riba kaminda Broertje Janga unda e trayekto a separá e Elite for di e Pro. Uno a bai links direkshon sabadeco , e otro a bai rechts direkshon Rincon via para Mira i Alta Mira pa regresá i kompletá e ruta via Sabadeco i seru largo.
E difikultat di e diferente kamindanan, e largura di e ruta kombiná ku e kalor ku a hasi tabata hopi fuerte pa algún partisipante ku no por a terminá e ruta Xtreme aki.
Pa loke ta tempu di e kareda, esun ku a kore e ruta Elite (73km) den menos tempu tabata den 3 ora i 14 minüt i e ultimo ku a drenta a hasi’é den 5 ora i 20 minüt
Debí ku ta e tempu di e último entre e duokoredornan ku drenta ta esun bálido, no tabata posibel pa esun ku a drenta promé ku e tempu mas abow gana e kareda.
E ganadornan di e kareda Elite a resultá Robert Potveer i Ed Kegt di Korsow ku un tempu di 3:16:20
Den e klase di Pro route (55) e tim ku mihó tempu tabata Domingos de Lima i JarneEverts di BONAIRE ku tempu di 2:36:44
Tambe tabatin un equipo di Junior ku tambe a kore e ruta di 73km den un tempu di 4:21:39 Marcel Spruit i Michel Prissiajnouk representando BONAIRE.
E evento aki atrobe a resultá un éksito i Bonaire Xtreme Sports Bonaire ya ta preparando pa esun di 2022.


text:
Método pa establesé tarifanan pa produkshon i distribushon di koriente i awa di bebe na Hulanda Karibense 2017 - 2019
Den e método aki ACM ta establesé kon e ta determiná e tarifanan pa awa di bebe i koriente na Boneiru, Sint Eustatius i Saba. ACM tin e tarea aki a base di e lei di koriente i awa di bebe BES, ku a drenta na vigor riba 1 di yüli 2016.
E método aki ta bálido pa e temporada di 1 di yanüari 2017 te ku 31 di desèmber di 2019. Nos ta yama esaki e promé término di regulashon. ACM ta usa e método aki pa establesé tarifa tantu pa produktornan komo pa distribuidónan di koriente i awa di bebe. Ta trata di e siguiente kompanianan:
- Kompania di awa i energia Bonaire N.V. (WEB)
- ContourGlobal Bonaire B.V. (ContourGlobal)
- Statia Utility Company N.V. (STUCO)
- Saba Electric Company N.V. (SEC)
Kon a establesé e método aki?
ACM den kuminsamentu di aña di 2016 promé a kompilá un Dokumento di Komienso ku un splikashon di e regulashon di tarifa na Hulanda Karibense. Den esaki ACM ta splika riba ki manera ACM ke ekipá e regulashon di tarifa. Despues na yüli di 2016 ACM a skibi i konsultá un konsepto di método. Interesadonan, manera kompanianan di utilidat públiko i organisashonnan di kliente, por a reakshoná riba e konsepto di método aki. A base di e reakshonnan aki ACM a establesé e método definitivo riba 12 di sèptèmber 2016. ACM a publiká tur reakshon riba su website i den e método definitivo ACM ta splika kon el a prosesá e reakshonnan.
Kuadro hurídiko
E método ku ACM mester establesé a base di e lei menshoná, ta forma e kuadro ku ta usa den e dekretonan di tarifa. No ta posibel pa un interesado oponé òf apelá e método aki. Por oponé òf apelá e dekretonan di tarifa si. I den un prosedura hurídiko kontra e dekretonan di tarifa un interesado por trese argumento tambe kontra di e método.
Kuadro di regulashon
E ophetivo di e Lei koriente i awa di bebe BES ta un suministrashon konfiabel, pagabel i duradero di koriente i awa di bebe na Hulanda Karibense. E regulashon di tarifa mester pèrkurá pa stimulá kompanianan pa traha efisientemente, pero tambe pa kompanianan por realisá nan invershonnan. ACM a skohe pa e método ku e nòmber profit-sharing. E método aki ta enserá ku ACM ta kalkulá di antemano kiko e gastunan lo bira pa e kompania. Si despues resultá ku ekompania su gastunan tabata mas haltu òf mas abou, mitar ta bai pa kuenta propio òf na benefisio di e kompania, i e otro mitar pa kuenta òf benefisio di e konsumidó.
Esaki ta pone ku un kompania lo trata di ekonomisá riba gastunan pa asina e kompania sobra mas sèn. Por usa e sèn aki pa proyektonan, òf por ehèmpel por pag’é komo dividènt na e akshonista (e Kuerpo Públiko)
Si un kompania logra di spar sèn, pa e siguiente aña ACM ta stipulá e entradanan mas abou i asina e tarifanan tambe ta baha. Di e manera aki e konsumidó tambe ta probechá di e ekonomisashon di gastu ku e kompania ta realisá.
Método di regulashon
E método di profit-sharing ta konsistí di kuater paso:
- Stipulashon di e gastunan. ACM ta konektá ku e gastunan real di e kompania. ACM por hasi adaptashon ainda, por ehèmpel den kaso ku no tur gastu ku e kompania tin ta nesesario pa e tareanan legal di e kompania. E gastunan ta gastu operashonal i gastu di kapital. Gastunan di kapital ta amortisashonnan i un rendimentu rasonabel ku un kompania por haña. E gastunan total di e kompania ta partí den gastu pa awa di bebe i gastu pa koriente i pa produkshon i suministrashon di ámbos previshon.
- Di gastu pa entrada. ACM ta adaptá e gastunan real di un aña anterior na e inflashon i na por ehèmpel invershon antisipá. Asina ta yega na e entradanan pa e kompania pa e próksimo aña.
- Di entrada pa tarifa. Despues mester konvertí e entradanan aki pa tarifa. Lei ta stipulá kua kategoria di tarifa tin (tantu pa awa di bebe komo pa koriente):
- e tarifa fiho di uso pa kubri e gastunan di e ret, inkluso e midimentu i e prevenshon i solushon di fayo tékniko;
- e tarifa variabel di uso pa kubri e preis di produkshon ku e distribuidor ta paga e produktor;
- e tarifa di konekshon pa kubri e gastunan pa konektá ku e ret;
- e kompensashon pa rekonekshon pa kubri e gastunan pa rekonektá un kliente ku a deskonektá anteriormente;
- e tarifa pa transportashon riba kaya di awa di bebe ku ta distribuí ku trùk, pa kubri e gastunan di e transpòrt di awa di bebe ku trùk.
Pa tur e kategorianan di tarifa aki ACM ta kalkulá e tarifa partiendo e entradanan di paso 2 den e kategorianan aki, i dividí nan pa e kantidat di kliente pa kategoria.
Kalkulá diferensha despues. Ora un aña kalendario pasa por wak si e entradanan manera ACM a stipulá tabata igual na e gastunan real di e kompania. Si e gastunan tabata mas haltu òf mas abou, 50% ta pa kuenta propio di e kompania. E otro mitar, ACM ta kobra òf kompensá den e entradanan (i tarifanan) di e aña siguiente.
ACM a laga hasi investigashon pa establesé kiko ta un rendimentu rasonabel pa kompanianan di utilidat públiko. Ta yama e rendimentu rasonabel aki: Weighted Average Cost of Capital (WACC).
E gastunan di kombustibel pa e produkshon di koriente por varia, pasobra e gastunan ei ta dependé di e preis di zeta. E produktor por adaptá esaki mensualmente den e preis di produkshon. Pa e promé término di regulashon, ACM ta kalkulá a base di e gastunan real ku e produktor ta paga pa e kombustibel. Pa e próksimo término di regulashon, ACM ke investigá pa kompra di e kombustibel aki tambe si por duna un insentivo pa hasi e kompra ei mas efisiente posibel.
Basá riba lei, e distribuidor por adaptá e tarifa di uso variabel maksimalmente dos biaha pa aña komo konsekuensha di adaptashonnan den e preis di produkshon, esta riba 1 di yüli i 1 di yanüari.
Reakshonnan di interesadonan
ContourGlobal, WEB, STUCO, SEC, Unkobon, Bonhata i Bonaire Hospitality Group a reakshoná riba e konsepto di método i/òf e konsepto di método WACC. A base di e reakshonnan aki ACM a hasi algun adaptashon. E adaptashon di mas grandi ta pa hasi posibel ku ta pèrmití pa adaptá e preis di produkshon tur luna komo konsekuensha di un kambio den gastunan di kombustibel.
Tambe ACM a splika pa kada punto di bista kiko e punto di bista aki a trese, i ACM a aklará partinan di e método mas aleu.


text:
E maneho di gobièrnu pa ku hubentut ta ankrá den e Programa di Akshon Desaroyo di Hubentut. Esaki ta un kuadro dirigí riba maneho integral pa segurá ku tur hóben entre 0-24 aña na Kòrsou ta haña chèns i oportunidat pa desaroyo na un manera positivo.
Den kuadro di e tema Enseñansa, Edukashon i Formashon, gobièrnu lo entamá un proseso di reorientashon di nos sistema di enseñansa pa por prepará nos mucha i hóbennan mihó pa futuro i pa garantisá ku tur mucha i hoben ta haña ensenañsa konforme nan nesesidat i kapasidat. E kontenido di nos enseñansa mester pone mas enfasis riba e kalidatnan nesesario pa e siglo aki, e asina konosí 21st century skills i tambe lifelong learning.
Pa mas informashon klik aki.


text:
Historia di Aruba dedica na sucedidonan aereo na Aruba entre 1966 y 1968. Varios accidente y desaster aereo a tuma luga, na Vliegveld of cerca di e vliegveld, e tempo ey na Aruba tabata tin dos vliegveld, Prinses Beatrix y De Vuyst. Den e prome parti nos lo dedica e historia aki na dos accidente. Despues di algun dia nos lo publica e di dos parti y lo dedica e historia aki na e accidentenan aereo cu a pasa na 1967 y e ultimo parti na e accidentenan aereo cu a sosode na 1968.
1966
* E prome Avioneta priva a cay panort di pista di vliegveld Prinses Beatrix.
* E di dos tabata un Avion di Guerra, cu a cay riba un tereno na Simeon Antonio y tres persona a perde nan bida
30 di juni 1966
Aeropuerto Beatrix: Diahuebs den careda di 11’or y 50 di mainta, un avioneta di dos motor D18S Beechcraft matricula N-44583, despues cu toren a dune permiso, e piloto Harold Parker a lanta buelo.
Na momento cu e avion a cuminsa lanta, e piloto a sinti cu un di e motornan a perde forsa y e no por a controla e avion mas. E avion a bay cay poco panort di e pista di aeropuerto. E avioneta a pega candela, pero e piloto a logra sali for di e avion y no a keda herida.
E piloto Harold Parker a haya permiso di toren pa lanta buelo for di Aruba cu destino Panama.
Un rato despues alarma grandi a wordo bati na aeropuerto, pa motibo cu e avioneta N-44582 durante cu e tabata lantando buelo a cay bandi panort di e pista. E motor drechi a kita for e avioneta y a bay cay un 15 meter mas leu. E piloto a logra sali na tempo for di e avioneta.
E avioneta despues di a cay a pega candela
E avioneta a pega candela, hopi lihe brandweer cu materiaalwagen a sali bay na e sitio. Como ocho auto di brandweer y opperbrandmeester N.A.G. Vermeer tambe tabata na e sitio. E candela hopi lihe a wordo domina y paga. Segun Vermeer, e puiro nobo cu nan a haya ta traha tremendo ora di paga candela.
Un cantidad di dignitario y Autoridad na e sitio
Despues di e sucedido, autoridadnan concerni a presenta na aeropuerto. Pa casualidad e hefe di Luchtvaartdienst di Antiyas tabata na Aruba C.O. Irausquin, Luchthavenmeester C. Heemskerk, deputado I.S. de Cuba y C. Mathew, Officier van Justitie S.H. Tjon a Jong, Alto Comisario J. Schouwe, Waarnemend Procurado General mr. J.R. Bouwer cu tambe tabata na Aruba y presidente di e comission di investigacion di aviacion, tur a presenta na e sitio di e accident.
Diahuebs den careda di 5’or di atardi e Inspector di aviacion di Antiyas Hulandes a yega Aruba pa sigui cu mas investigacion, tanten cu e investigacionnan no caba, no sa kiko exactamente lo por a sosode.
E la bin Aruba pa bende e avion, pero esaki no a bay door
E piloto a yega Aruba cu e avioneta, algun dia prome, e intencion tabata pa bende e avioneta cu un persona na Aruba. Pero despues a resulta cu e persona na Aruba no tabata interesa mas pa cumpra e avioneta aki. E piloto a dicidi di buela bay Panama caminda e mes ta biba y despues e la keda di hiba e avioneta bek na Mobile Alabama, caminda cu e avioneta ta registra.
E piloto nunca antes a yega di bishita Aruba, e la comenta cu prome cu e la lanta buelo, e motor a tarda pa start. E piloto Harold Parker tabata tin 27 aña ta bula avion y nunca a yega di hay’e den un of otro accidente aereo.
Avion di Marina Real a cay na Aruba.
26 di augustus 1966
Simeon Antonio, riba diabierna 26 di augustus 1966, den careda di 8’or y 30 di mainta, na Aruba a sosode e prome desaster aereo mas grandi den historia di Aruba. Un avion di guerra di Servicio Aereo di Marina Real di Antiyas, un tracker mesora despues di a lanta buelo a cay riba un tereno habri hopi cerca di un cas den e bario di Simeon Antonio. E avion mesora despues di e caida a pega candela. Dos occupante a muri na e sitio, mientras dos otro a wordo hiba cu hopi urgencia pa hospital, ambos tabata seriamente herida. Na prome instante no por a divulga e nombernan pa motibo cu mester avisa famia prome.
E avion a cay algun meter leu di e ultimo cas den Alablancastraat, na Simeon Antonio
Tragedia aereo mas grandi den historia di Aruba, tres persona a perde nan bida.
Tracker di MLD
Diabierna trempan e avion di guerra di marina real a yega Aruba for di Corsou, abordo dos piloto y dos matroos, nan a bin baha e dos matroosnan aki pa hiba dos otro matroos pa Corsou.
Na momento cu e avion a lanta buela, e lo a haye den problema, pasobra e avion no tabata por a coy haltura. Diripiente e la subi y a tuma un bocht na su man drechi y a cuminsa bin abou. Esaki a sosode net ora cu e avion tabata pazuid di e pista di vliegveld, riba algun cas na Simeon Antonio. E la cuminsa perde altura y ora un di e halanan a dal riba un cuarto di palo, e la destrui e cuarto di palo completamente.
Cuarto di palo a keda completamente destrui ora e hala di e avion a dal riba dje y a kita for di e avion.
E hala a kita for di e avion y a keda tras. E avion a bolbe trata na coy altura, pero riba un distancia di 50 meter leu for di e cuarto e avion a crash. E la crash riba un tereno habri di mas o menos 20 meter di distancia di e ultimo cas den Alablancastraat.
E parti memey di e avion na candela, e la cay den e mondi net pariba di e ultimo cas den Alablancastraat
E avion a cay y a pega candela
Despues di e zonido fuerte ocasiona pa e caida di e avion e habitante di e casnan ey banda a core sali pafo pa mira kiko a sosode, nan a mira un candela cu vlamnan grandi. E parti memey di e avion so a keda henter y tabata completamente na candela.
Mesora a bati alarm, un di e polisnan cu a yega prome na e sitio, tabata agente Brugman, e la cuminsa combati e candela cu “foam-Mite”, pero e biento a bula e foam den su direccion y e la resulta herida y mester a bay hospital pa tratamento.
Na prome instante Gezaghebber Henriques a tuma encargo di e trabounan di rescate
Gezaghebber di e tempo ey Sr. O. Henriquez a yega hopi lihe na e sitio, hunto cu e inspector di polis J.E. de Wijs, nan a tuma encargo di e trabounan di rescate.
Brandweer combatiendo e candela
Habitantenan di Alablancastraat a sali pafo y a topa cu e avion na candela y un chaos completo den e caya
Segun e habitantenan, nan lo tabata scucha gritamente biniendo for di direccion di e avion. E avion a saca un di e militarnan bente banda di e tempo ey “Simeon Antonio Grocery”. Dos otro a wordo saca benta cerca di e avion y un militar a keda pega den e avion.
Segun e habitantenan, Truck di brandweer tabata yega un tras di otro, hopi lihe nan a cuminsa na combati e candela. Mientras cu brandweer tabata spuit e avion e hoofdagent De Boer a risca su bida, core drenta den e avion, corta e safety belt y a saca e militar cu tabata pega den e avion.
Un di e militarnan cu a fayece mesora na e sitio
E militar cu tabata den e avion ya no tabata duna señal di bida mas. E lo a muri mas bien di e impacto fuerte, durante e crash. Segun e dokternan na e sitio e no tabata tin kemadura na su curpa. Un di e otro militarnan cu a cay pafo di e avion tambe a muri y hunto cu e otro banda di dje, nan a wordo carga y poni un poco mas leu. Mientras tabata wardando riba ambulance pa transportanan.
Un di e heridonan riba brancard
E candela tabata asina feros cu e mondi cerca di unda e avion a cay a pega candela. Tras di otro e Ambulancenan di gobierno y di Mariniers kazerne tabata presenta na e sitio pa yuda. Den e ambulancenan a yega varios dokter y verpleegster pa trata na duna e prome auxilio. Pader Van Veen di San Nicolaas tambe a presenta y na rudia a duna e victimanan nan ultimo sacramento. Un total di 60 polis a asisti na e tragedia aereo mas grandi den historia di Aruba.
Verpleegsternan y dokternan dunando asistencia medico
Polisnan mester a dirigi e trafico cu tabata un chaos completo, pega cu auto cu mironesnan cu tabata yega for di tur parti di Aruba, pa presencia e desaster aereo aki cu nan mesun wowo. Deputado di e tempo ey Sr. Mathew tabata riba e caminda banda di e pista, e la conta cu e la mira e avion lanta y con e avion a tuma un bocht y a bin abou, un rato despues e la mira con e avion a pega candela.
Segun toren, despues cu e Tracker di Marine Luchtvaartdienst, cu 4 persona abordo a lanta buelo, a pidi permiso pa nan haci un bocht na rechts y aki ta caminda cu e avion a cuminsa perde altura y a bin abou. Na e sitio di e desaster tabata un chaos completo, un di e motornan a cay den cura di un cas y e radio abordo di e avion a wordo haya hunto cu un di e wielnan den Alablancastraat.
Un di e wielnan di e avion cu a cay den Alablancastraat
E otro wiel a keda colga na halto den un mata. E parti memey di e avion a keda hente, pero a kima completamente. E propeller a cay riba caminda y algun pieza y panjanan tabata gespart rond riba e tereno unda cu e parti memey a cay.
Resto di e avion y pertenencianan di e militarnan a keda benta riba e tereno pariba di Alablancastraat
Mientras e vlamnan tabata keda bira mas grandi y e candela tabata expande, un gran parti di e mondi a kima. E ekipo di brandweer na e sitio tabata tin basta dificultad pa paga e candela, esaki pa motibo cu e fuel di e avion a basha tur caminda. Brandweer a uza foam pa paga e candela. E parti memey di e avion a wordo completamente gespuit cu foam. Un tremendo trabou di e ekipo di brandweer di e tempo ey.
Brandweer combatiendo e candela feros
Brandweer na aeropuerto e tempo ey tabata bou encargo di Opperbrandmeester Vermeer, kende a yega na e sitio y mesora a cuminsa cu e trabounan necesario pa combati e candela feros, mientras mas truck di brandweer tabata yegando.
varios persona na e sitio, dunando un man
Varios dignitarionan di Aruba, autoridad y hefenan di aviacion tabata na e sitio. Gezaghebber Henriquez kende na prome instante a tuma e tarea di guia e rescate. Hefe di Aeropuerto di e tempo ey C. Heemskerk, hefe interino di control di trafico aereo A.A.T van Heerwaarden, Comisario interino J.E. Wijs, Inspector H.D. Van den Griendt, Officier van Justitie, S.H.Tjon Ajong, Hues Mr. Wijnholt y autoridad di Marina Real tur a presenta na e sitio di e desaster. Savaneta Kemp a manda un team di mariniers pa yuda tene e publico na un distancia.
Personal di ambulance cargando un herido riba e brancard
E avion di Marine Luchtvaart Dienst, e Tracker, tabata tin 4 persona abordo, dos piloto y dos matroos cu tabata riba e barco di guerra ‘De Bitter” y nan a bin pasa algun dia di vacacion na Aruba y tabata bayendo bek Corsou. Pa dos di e cuaternan ayudo a yega laat. E otro dosnan a wordo transporta cu urgencia pa San Pedro Hospital.
E bapor di guerra Hr. ms ” De Bitter”
Despues cu e famianan di e victimanan a wordo poni na altura di e tragedia, e nombernan a bira conoci, e dos victimanan cu a fayece na e sitio a keda identifica como Ltz.IIoc E. Ypma, cu tabata manehando e avion y e matroos 1ste klas .G. Folkerts.
Ltz. Ypma tabata biba na Corsou y a laga su casa cu dos yiu atras.
E matroos eerste Klas G. Folkerts tabata abordo di e bapor di guerra” De Bitter” kende tabata bayendo Corsou, Folkerts tabata casa y su señora tabata biba na Den Helder.
E dos nan cu a wordo transporta cu urgencia pa hospital tabata Ltz. Vlieger Mantel kende su situacion tabata hopi critico y e matroos I.K. Kuik, kende tabata herida, pero su situacion no tabata grave.
Diasabra den oranan di marduga, Ltz. Mantel a fayece na San Pedro Hospital, debi na e heridanan serio cu e la ricibi durante e accidente. Ltz. Mantel tabata casa, y un ora despues di e accidente, su señora y su dos yiu muhenan a yega Aruba. Famia Mantel tabata biba na Corsou.
E unico sobreviviente den e tragedia aki tabata e Matroos Eerste Klas Kuyck di e bapor di Guerra ” De Bitter” e tabata herida pero su situacion no tabata grave. Matroos 1ste Klas tabata biba na Enschede y tabata soltero. Su mayornan a yega Aruba diasabra anochi y diadomingo 28 di augustus den oranan di mainta nan a bishita nan yiu na Hospital, un momento hopi emocionante, danki na Savaneta Kemp cu a haci e bishita aki posibel. E mayornan di Kuyck tabata hopi contento cu nan yiu tabata for di peliger. Nan ta hopi agradicido cu nan por a haya e oportunidad di yega asina lihe na Aruba y tambe di a mira nan yiu homber bibo, e unico sobreviviente den e tragedia aki.
Mayornan di Matroos Kucyk a yega for di Hulanda y a bishita nan yiu na hospital
Riba e mesun dia di e desaster a institui un comission tecnico pa investiga e motibo di e accidente cu e Tracker di MLD.
Segun toren, e piloto a pidi permiso pa dal un buelta mas riba aeropuerto, pero despues di esaki nan no a tende nada mas di e avion y algun seconde despues e avion a cay. E desaster a tuma lugar algo despues di 8’or y mey di mainta.
Un grupo di Militar Hulandes di Mariniers Kazerne di Aruba, riba diasabra a cuminsa cu e trabounan di ruim op e restonan di e avion, nan a wordo hiba Savaneta Kemp y cu boto nan a wordo transporta pa Corsou. Curpa di e victimanan a wordo hiba prome pa Corsou, caminda a tene un ceremonia y dia 31 di augustus 1966 nan a wordo manda Hulanda pa asina nan a wordo hiba na nan ultimo lugar di sosiego.
Cermonia di despedia pa e tres militarnan cu a fayece den e tragedia
E ceremonia na Corsou den hangar III di MLD na aeropuerto Dr. Albert Plesman
Dia 30 di augustus den Hangar III di e Marine Luchtvaart Dienst na aeropuerto Dr. Albert Plesman na Corsou, den oranan di mainta a tene un Ceremonia di despedida pa e tres militarnan hulandes cu a fayece den e accidente aereo na Aruba. E sacrificio di misa tabata na honor di e dos pilotonan E. Ypma y J. Mantel y e matroos I.G. Folkerts.
Durante e sacrificio di misa por a mira un cantidad di persona presente, e viudanan di ambos piloto cu a fayece, Gobernado di antiyas di e tempo ey mr. N. Debrot, e comandante di Marina Real A.j. de Graaff, e comandante di mariniernan na Antiyas A.F. van Velzen, comandante di e barconanan, tambe un cantidad grandi di militar y civil cu a wordo invita. E sacrificio di misa a wordo dirigi pa e predicante di e flota L. Kwakkelstein, A.L. van Melle y .J.W.B. Smit.
E parti tristo tabata cu Luitenant Ypma a fayece riba e mesun dia cu e la cumpli 30 aña. Matroos Folkerts tabata tin algun luna so casa, e la casa na mei 1966 via handschoen, su señora tabata na Hulanda. Casamento via handschoen antes tabata wordo haci hopi biaha pa e mariniersnan.
E tres militarnan a wordo dera cu honor na Hulanda
Diaranson 31 di augustus 1966, curpa di e victimanan a wordo hiba cu KLM pa Hulanda, caminda nan a wordo dera cu honor. Militar Ypma a wordo dera dia 2 di september na e santana di Nieuwe Oosterbegraafplaats na Amsterdam.
Luitenant Mantel a wordo dera riba 5 di september na Noorderbegraafplaats na Hilversum y e matroos Folkerts a wordo dera riba 2 di september na e santana na Jan Verfailleweg na Den Helder.
Gezaghebber personalmente a gradici e team di rescate y a pone su mes na altura di con tur cos a bay durante e rescate
Gezaghebber di e tempo ey Sr. Henriquez gradiciendo personalmente e personal di brandweer pa e bon trabou durante e desaster di dia 26 di augustus.
Gezaghebber a elogia e polisnan y personal di brandweer cu a demostra cu nan ta capacita. Diamars 30 di augustus 1966, den oranan di mainta, Gezaghebber di Aruba, Sr. Henriquez, a haci un bishita na e garashi di Brandweer pa personalmente gradici e bomberonan pa e forma con nan a atende cu e accidente aereo aki. For di e sucedido aki, a sali na cla cu e ambulancenan cu e tempo ey tabata tin na Aruba sigur no tabata suficiente.
“Kiko a Aruba ta bay haci?”
Gezaghebber Henriquez: “Dios spaar Aruba di un tragedia mas grandi”. ‘E unico cos cu e ambulancenan tin ta espacio pa transporta dos herido den un solo ambulance pero esaki so no ta suficiente”. Diabierna mainta den e ansha y pura e personal di ambulance a lubida di a hinca e segundo brancard den e ambulance y pa e motibo aki un di e ambulancenan no por a transporta dos persona, si no un so. Segun e Gezaghebber un otro problema cu e team di rescate a haye confronta cu ne, tabata cu hopi mirones a core bay na e sitio di e tragedia y a tabata stroba e team di rescate pa yega mas lihe ne sitio.
Segun e gezaghebber di e tempo ey, “tur hende sa cu e personal di ambulance ta traha 24 ora pa dia. Personal di ambulance sa su trabou, pero no mester lubida cu e cantidad di bishitantenan cu lo bishita Aruba na 1966 ta 150 mil pasahero y a pronostica cu na 1970 e lo por bira dobel”. Door di e tragedia aki, gobierno a realisa cu mester bin un cambio y mesora a manda busca un ambulance mas cu por transporta 4 pashent. Segun e gezaghebber maske esey so no ta suficiente, tambe a wordo conseha pa staciona un ambulance na aeropuerto, esaki ta pa cualke eventualidad y pa asina por transporta un victima hopi mas lihe pa hospital. Un otro remarke di gezaghebber tabata, cu e stacionnan di radio mester bira mas cauteloso den duna noticia. Na momento cu e avion a cay, mesora locutornan a cuminsa grita na radio cu avion a cay y esaki a causa un consternacion ariba Aruba. Aeropuerto y Airlinesnan tabata wordo bombardea cu preguntanan y por ultimo e gezaghebber a bisa cu e publico por a duna miho cooperacion door di no blokea e camindanan y ta spera den futuro cu nan lo laga e camindanan liber pa e team di rescate.
Lt. ter zee der 1ste klas A. Krijger a ofrece e brigada di brandweer na airport un wapenschildje di e bapor hr. ms. De Bitter
E Wapenschildje di e bapor di Marina Real mr. hr. De Bitter
Riba 13 di september Voorlichtingsdienst di Marina Real a informa cu durante e bishita di e pabor hr. ms De Bitter na Oranjestad. E luitenant ter zee der 1ste klas A.Krijger, a ofrece un escudo di “De Bitter” na e brigada di Brandweer staciona na Airport. Esaki como reconocimento y graditud pa e ayudo y asistencia ricibi despues di e accidente aereo cu e avion Tracker di MLD riba 26 di augustus 1966.


text: KRALENDIJK – Un informashon ku ya algun tempu pasa Radio Live 99.9 FM a menshoná ku fiskal mayó di Boneiru Bote Ter Steege ta bai bandoná Boneiru. Definitivamente el a keda nombra komo Prokuradó General di Aruba. E ta inisiá e posishon nobo entrante 1 di sèptèmber binidero. Esaki ta loke konseho di minister di Reino a disidí djabièrnè na Hulanda. E parti ofisial di esaki no ta anunsiá ainda. Ter Steege ta na Boneiru for di 2018 den e funshon komo fiskal i fiskal Mayó suplente na parkèt di promé instansia di Boneiru, Sint Eustatius i Saba (BES). E ta para na kabes di parkèt di Ministerio Públiko BES. Den e funshon e ta susesor di eks Fiskal Mayó, Henry Hambeukers. Promé ku Ter Steege a okupá e funshon na Boneiru, e tabata entre otro fiskal koordinadó pa aviashon tempu di e desaster aéreo ku buelo 1951 di Turkish Airlines. El a bin Boneiru prosedente di e parkèt na Amsterdam. For di algun luna e nòmber di Ter Steege tabata sirkulá komo e próksimo PG di Aruba. Awor e ta bira na Aruba susesor di prokuradó General , mr Alexander van Dam, ku a baha komo PG di Aruba na 2019. Te na e momentu aki mr A.J. van Deutekom ta fungi komo Prokuradó General interino di Aruba. Un di e logro nan na Boneiru ta ku Ter Steege komo Fiskal Mayó, a logra antianisá e kuerpo di fiskalnan di parkèt BES.


text:
Mas detayes di e asesinato ku a tuma luga riba e rapper “BECHOLIZE”
Marduga di 19 Yanuari 2017 Edrich Kopra nasé na Kòrsou dia 26 di sèptèmber 1991 a bin perde su bida na man di algun persona ku a sefta e rapper aki ku bala.
Manera ta konosi for di den kareda di 3or di marduga ku ta trata di Edrich Kopra miho konosi komo “Becholize” un rapper hopi konosi den e mundu di frandula urban.
Tin indikashon ku tres hòmber kara tapá ku maskarada di ‘smiley’ i un di nan sin nada na su kara a baha for di outo i kuminsá basha bala riba nan víktima. Ora ku e víktima a kuminsá kore i tabata trata di saka su arma, un otro a kontr’e di un otro banda i a kaba di likid’é.
E patruya ku a yega na e sitio a topa ku e hòmber víktima ku vários herida di bala rònt di su kurpa ku no tabata duna señal di bida. For di un investigashon preliminar ku polis a realisá na e sitio a resultá, ku e víktima tabata para huntu ku mas persona ta kombersá. Diripiente varios suheto den un outo shinishi a kore yega i basha bala dirigí riba e víktima. Durante di e tiroteo aki un otro persona ku tabata huntu ku e víktima a risibí herida di bala na su brasa drechi.
E víktima tambe tabatin arma di kandela, el a trata di saka esaki pa defendé su kurpa, pero e no a logra. Despues di e tiroteo amigunan di e víktima a kue e arma i kore bai. Nan a trata di kita su kadena, pero esei nan no a logra kita.
Un vehíkulo ku tabata para den e serkania tambe a haña dos perforashon di bala.
Segun e rumornan ku ta sirkulá, na e sitio di e insidente ta indiká ku ta trata di un problema ku a kuminsá for di aña pasá i ku tabatin hopi menasa di ámbos banda. Ayera e problema a eskala i kaba den asesinato.
Kontinuando ku e investigashon, riba kaminda pa rotònde Zegu direkshon pa aeropuerto tabatin un SUV na kandela paresido na esun ku tabata envolví den e tiroteo, polis a konfiská e fròt pa mas investigashon.


text:
ORANJESTAD – Departamento di Labor y Investigacion kier a participa na tur cliente cu entrante diamars 30 di juni 2020, nos ta introduci un e-mail adres nobo pa tur keho riba servicio cu nos ta brinda e pueblo di Aruba, pero tambe pa traha un cita pa asuntonan laboral den forma mas rapido.
E e-mail adres aki ta: dao.kehoservicio@gmail.com.
Importante ta pa señala cu e e-mail aki ta solamente pa e topico aki riba menciona.
Si e cliente kier contesta por escrito riba preguntanan huridico of general, e e-mail existente, cu ta directiearbeid@aruba.gov.aw, ta keda aplicabel.
Nos ta spera di por a informa tur cliente debidamente.


text:
Den Haag – Konseho di Minister di Reino a renombrá Gregory Damoen entrante 1 di sèptèmber 2020 komo miembro di Kolegio di supervishon finansiero di Kòrsou i Sint Maarten riba proposishon di Kòrsou. E renombramentu ta keda efektuá pa medio di un Dekreto Real i e lo ta vigente pa un periodo di tres aña.
Damoen ta miembro di Cft for di 1 di sèptèmber 2017. Aktualmente e ta Chief Financial Officer (CFO) interino na Ontwikkelings Bank Nederlandse Antillen (Banko di Desaroyo di Antia Hulandes – OBNA). Prome cu esei e tabata Direktor athunto Risk & Compliance na Banko Sentral di Kòrsou i Sint Maarten i promé ku esei e tabata entre otro Direktor di Finansa na Gobièrnu Sentral di e anterior Antia Hulandes. Gregory Damoen tin un grado di Master den Accountancy.


text:
ORANJESTAD, Aruba: Den fin di siman a tuma luga e di 32 aniversario di e competencia di Feria Internacional Interpaso 2017. Hopi hende a yega Rancho Villa Floralina pa presencia e competencia. Aruba Bank un biaha mas a aporta directamente na deporte, e biaha aki na Organisacion Cabayista Arubano (OCA).
Durante Interpaso 2017 a conta cu e presencia di Colombia, Republica Dominicana, Corsou y Aruba. Tur pais a bin bon prepara pa busca pa bay cu e titulo maximo den e competencia. Pe huesnan no tabata facil pa scoge e ganadornan ya cu mester a mira algun biaha con e jinete y amazonanan tabata domina e cabaynan di Paso Fino.
Na final di e competencia di Paso Fino, e publico por a disfruta di diferente banda cu a pone un bon ambiente. Aruba Bank ta felicita tur esunnan cu a yuda organisa e evento, specialmente OCA.


text:
WILLEMSTAD – Tres mil boluntario a sera man huntu dia 16 di sèptèmber i huntu a kolektá mas ku un mion kilo di shushi. Ni un dia despues di World Clean Up Dat e promé bòternan bashí di serbes tabata den e kayanan atrobe ku a kaba di limpia i un siman despues na tur e lugánan konosí pa dùmp a basha shushi atrobe. E Cleanupnan aki tin sentido?
Segun Corine van Hal, miembro di e tim di organisashon di World Cleanup Day Curaçao, si. “Durante e Cleanup Day no ta trata asina tantu di e limpiamentu sino espesialmente pa krea konsientisashon serka pueblo.”
Problema mundial
Dùmpmentu di shushi no ta sosodé solamente na Kòrsou. “Poko dia mi a mira un potrèt di un playa na Hulanda despues di un dia kalor, i ei tambe ta laga kantidatnan grandi di shushi atras. Pasobra na Hulanda regularmente ta limpia e playanan i kayanan esaki no ta asina remarkabel manera na Kòrsou. Pero mundialmente hende ta trata ku shushi na e mes manera, ta p’esei e proyekto aki ta asina importante, nos ke realisá kambio di komportashon”, segun Corine.
Kant’i kaminda hopi bia tin shushi di kas pero tin bia tambe tin wasmashin òf frishidèr kompleto. Riba e pregunta si ta kosta sèn pa bai ku e aparatonan aki Judeska de Palm, hefe di Public Relatons di e kompania di prosesamentu di shushi Selikor ta bisa: wasmashin, frishider, stof etsetera ta kai bou di shushi grandi i ta kolektá un bia pa luna. Bo por buska online ki dia nos ta pasa, riba e dia ei por ehèmpel bo por pone bo wasmashin afó i ta bai kuné pa bo grátis.”
Un otro problema grandi ta e dùmpmentu ilegal di bestia morto kant’í kaminda, espesialmente kacho. “Besta morto tambe Selikor ta buska grátis, bo mester yama si i bisa un e besta ta. Si ta bo mes bestia di kas bo mester paga si, esaki ta kosta 40 florin”, segun Judeska.
Banda di konsientisashon ta importante pa gobièrnu tambe koperá , Corine ta bisa. Asina gobièrnu por adaptá e reglanan i leinan tokante plamamentu di shushi pero tambe nan por skohe pa prohibí pipa di plèstik pa bebe kos òf baki di foam.
Meta
“Si bo wak den kurso di añanan, e problema a bira mas grandi ku uso di plèstik. Nos lo mester redusí uso di plèstik i resiklá pa por trata e problema bèrdaderamente. Mester bini regla di gobièrnu tambe pa por ehèmpel plèstik ku ta usa un bia so manera pipa di bebe kos i tas di plèstik, asina bo ta tuma paso i esei ta e meta tras di e Cleanup”, segun Corine.


text:
DEN HAAG – Na Raad van State awe tabatin e apelashon di Kòrsou kontra e ministerio di Asuntunan Interior i Relashonnan den Reino (BZK). E tópiko tabata e ehekushon di e supervishon finansiero.
Anteriormente Rijksministerraad a disidí pa prolongá e supervishon finansiero di Kòrsou. Esaki a sosodé riba konseho di e komishon di evaluashon Rijkswet financieel toezicht (Rft). Kòrsou a apelá esaki.
Motivashon
Rogier van den Heuvel, abogado di Kòrsou, a enfatisá ku gobièrnu no ta kontra e prolongashon di e supervishon. Kòrsou no ta di akuerdo ku e motivashon ku e maneho finansiero lo no ta sufisiente. “E ta sufisientemente di nivel pa di tur manera por kumpli na e normanan di artíkulo 15 di Rft.”
Segun Van den Heuvel e normanan pa maneho finansiero ku Gobièrnu di Reino ta imponé no ta sali for di e Lei di Reino. Na final e normanan ta bira mas i mas haltu, miéntras ku nan mester ta inekivokabel. “A traha palabrashon di trabou entre Cft (College financieel toezicht) i gobièrnu di Kòrsou, pero esaki no ta kambia e normanan di Rft.”
PEFA
Segun Elisabeth Pietermaat, abogado di BZK, Cft i e ministerionan di Finansa di Kòrsou i Sint Maarten a skohe pa e Performance Measurement-framework (PEFA) pa komprobá normanan finansiero. Curaçao a kumpli ku diesshete di e bintiseis normanan.
Segun Van den Heuvel e normanan di PEFA na prinsipio tabata un rekurso. Den kurso di tempu e aplikashon a bira mas severo i e instanshanan finansiero a ekspandé nan outorisashonnan poko poko. “Gobièrnu di Kòrsou ke duna kuenta segun normanan kla i esaki ta falta aktualmente.”
Pietermaat ta masha positivo tokante e mehorashonnan di e maneho finansiero di Kòrsou. Pero esaki segun e no ta kita ku ainda Kòrsou strukturalmente no ta hiba un maneho finansiero sano. Kòrsou no a kumpli tres aña tras di otro ku e norma di Rft. Cft pa tur aña a traha un restrikshon serka e presupuesto pa e servisio di kapital. Tantu Kontraloria General komo accountant interno no a duna niun deklarashon di aprobashon pa un kuenta anual.
No ta konosí ainda ki dia Raad van State lo sentensiá
Outor Pieter Hofmann


text:
Spiritu afrikanu tras di maskarada katóliko
Seri di Herensia Kultural
Den kuadro di e eksposishon Altá di Korsou, dediká na Paul Brenneker i Elis Juliana, NAAM Foundation a publiká e buki Altá i Santunan di Korsou, i ta tene charla. Un di e charla ta Espíritu Afrikano tras di Maskarada Katóliko, di Roberto J. (Bob) Harms konosedó di religion afrokaribense. Den artíkulo aki un resúmen di su charla.
Kòrsou, Aruba, Boneiru i, último añanan Ulanda tambe, pa hopi tempu konosé e práktika spiritual ku den idioma krioyo a haña e nòmbernan di “brua”, “montamentu” òf “misterio”. Ta trata aki di práktikanan spiritual ku segun datonan históriko, a yega aki ku katibunan di Afrika, pero sigur tambe ku migrashon di hendenan for di Haiti, Repúblika Dominikana, kosta nort di Venezuela i Colombia. Atraves di tempu e konseptonan spiritual tresé aki pa e katibu i migrantenan a konosé un sinergismo, kreando un práktika spiritual fuertemente influensha pa konseptonan spiritual afrikano, pero tambe pa konseptonan spiritual di indjannan di Karibe, Venezuela i Colombia. Pero kon e konseptonan spiritual aki por a sobreviví sklabitut i añanan largu di opreshon brutal na man di doñonan di plantashi i di iglesia katóliko? Den e artíkulo aki nos ta para ketu na e fenómeno konosí komo “sinkretismo”, faktor prinsipal den sobrebibensia di tradishonnan spiritual afrikano den Karibe i restu di hemisferio oksidental.
Hopi biaha nos tin e tendensia di lubidá ku afrikanu ku a yega e banda di mundu aki komo katibu, ta hende prosedente di kulturanan ku un rikesa spiritual profundo, ku den hopi kaso ta bai bek sentenar di aña promé ku surgimentu di kristianismo. E Afrikanonan ku a yega akibanda komo katibu tabata prosedente di básikamente 5 grupo ètniko/kultural. Ta trata aki di e grupo ètniko/kultural “Kongo/Bantú”, e grupo ètniko/kultural “Yorubá”, e grupo ètniko kultural “Dahomeyano” tambe e grupo ètniko/kultural “Mande” y e grupo ètniko/kultural “Akan”.
Kada un di e gruponan ètniko/kultural aki trabes di míles di aña a desaroyá konseptonan spiritual hopi profundo. Kada un di nan, igual na sivilisashonnan manera esnan Egipsio i Griego, a desaroyá mitonan di kreashon di mundu i di eksistensha di ser humano ku a reflehá un tremendo profundidat filosófiko. Banda di esei, hendenan di e kulturanan “Kongo/Bantú” y “Mande”, hopi aña promé ku a someté nan hendenan na sklabitut, a bini den kontakto ku katolisismo y Islam respektivamente. Ku otro palabra, ta trata di hendenan ku ora nan a yega aki banda komo katibu, a yega tambe ku un spirtualidat altamente desaroyá.
Sinembargo, un di e promé kosnan ku e doñonan di katibu, asistí pa klero katóliko i gobernantenan kolonial a hasi tabata di prohibí e katibunan pa práktika nan ritualnan religioso ku nan a bini kuné for di Afrika. Rei Louis 14 di Fransia na aña 1635 a dekretá un asina yama “code noir” (kódigo neger) den kua entre otro a prohibí tur katibu pa práktika otro religion ku no ta esun katóliko. Gobièrnu kolonial i iglesia katóliko di Cuba di otro banda, na final di siglo 16 a bai di akuerdo pa katibu i negernan liber lanta asina yamá “cabildo” (kofradia) bou di patronahe di un santu katóliko. Miembronan di un “cabildo” tabatin e libertat pa mantené i ehekutá ritualnan “ètniko”, basta si esaki ta den honor di santunan katóliko!
Riba otro islanan di Karibe nos ta mira otro formanan di opreshon (òf loke e gobièrnu kolonial, doñonan di katibu òf klero katóliko a kere ta opreshon), pero ku den sierto sentido hustamente a kontribuí na sobrebibensia di práktikanan spiritual afrikano akibanda.
Ta trata aki di alohamentu di katibunan prosedente di distinto kultura òf grupo ètniko huntu. E strategia tabata pa evitá ku katibunan di e mesun prosedensia tabata uni i lanta kontra doñonan di katibu. Pero manera nos por mira na Hispañola (Haiti i Repúblika Dominikana), e strategia aki hustamente a kontribuí na binimentu huntu di diferente koriente spiritual, manera esun Kongo/Bantú, esun Dahomeyano i esun Yorubá, kreando asina un tradishon spiritual kompletamente nobo. E loke awendia nos konosé komo Vudú Haitiano òf Gagá/21 Divisiones di Repúblika Dominikana. Pues forsa pa sirkunstansha, pero ku un anhelo profundo pa sigui práktika su kreenshanan ku e la bini kuné for di e Afrika, e katibu a diskubrí formanan kon e por sigui práktika su kreenshanan, sin ku e ta haña den problema ku doño di e plantashi òf ku pastor i otro miembronan di klero katóliko.
Si na Haiti i na Repúblika Dominikana a nase Vudú Haitiano i Gagá/21 Divisiones (basá mayormente riba tradishonnan spiritual Dahomeyano, Kongo/Bantú i kreenshanan indjan Taino), na Cuba nos ta mira surgimento di tradishonnan spiritual manera “La Regla Lukumi” òf “Santeria” (basa riba e tradishonnan spiritual Yorubá), “La Regla Kongo”, ku su takinan “Palo Monte”, “Palo Mayombe”, “Palo Briyumba” y “Palo Kimbisia” (basa mayormente riba tradishonnan spiritual Kongo/Bantú), “Arara” (basa mayormente riba tradishon spiritual Dahomeyano) i tambe “Abakuá” (basa kompletamente riba tradishon spiritual Efik). Na Guadeloupe y Martinique nos ta mira surgimentu di un tradishon spiritual kasi igual na esun Haitiano, ku e nòmber di “Quimbois”.
Tráfiko di hende i komersio a sòru pa plamamentu ya kaba for di siglo 18 di konseptonan religioso manera Vudú Haitiano na prinsipalmente Kòrsou. Echo ta ku e seremonia di bebementu di “Awa di Huramentu” na inisio di e rebelion grandi di katibunan na 1795 na Bándabou, ta mustra masha hopi similitut ku e seremonia di Vudú konosí komo “Bwa Kayiman” na inisio di e rebelion di katibu ku a kondusí na independensia di Haiti dia 14 di ougùstùs 1791.
Pader Brenneker, den su diverso obranan tokante spiritualidat di e yu di Kòrsou, ta hasi menshon di presensia di Vudú Haitiano ya for di den añanan ’50 na Kòrsou. Huntu ku konseptonan spiritual prosedente di Repúblika Dominikana i fuertemente influensha pa konseptonan spiritual Indjan di kosta di Venezuela i Goajira (Colombia), a surgi un tradishon spiritual na Kòrsou ku atraves di tempu a plama pa Boneiru, Aruba i ku migrashon di míles di antiano, na Ulanda tambe. Un traisioná spiritual ku su base firmemente ankra den Vudú Haitiano i Gagá/21 Divisiones di Repúblika Dominikana. Sinembargo, esnan ku para dilanti un altar di “Misterio” ta mira nada otro ku imágen i estatua di santunan katóliko. Per kada santu tin un nòmber ku ta zona masha afrikanu òf indjan. Nòmbernan manera “Metreseli”, “Papa Lebá”, “Tinjó”, “Ogún Balendjó”, “Anaísa”, “Belié Belcán”, “Negro Felipe”, “Maria Lionza”, “Cacique Guacaipuro” i hopi mas. E úniko kos ku ta tapa nan afrikanismo òf esensia indjan ta e imágen di e santu katóliko. E rais ta kore te den kurason di Afrika i di Karibe.
Bibliografia
Mason. Jason, African Religions & Philosophy
Mbiti, John S, African Religions in the Caribbean
Paravisini-Gebert, L. Fernandez-Olmos, M. Creole Religions of the Caribbean: An Introduction from Vodou and Santeria to Obeah and Espiritismo”
Simidador, Daniel “The Bwa Kayiman ceremony, fact or myth” “Sambumbu” (serie),
Brenneker, Paul “Curacaoensia”, “Brua”
Ripley, Geo, Vudú Dominicano
Harms, B, Witteveen, I. Altá i Santunan di Korsou, Curacao, NAAM 2009
Teksto: Bob Harms Portret: NAAM


text:
ORANJESTAD(AAN): Durante e conferencia di prensa di minister di Enseñanza y Deporte Endy Croes Dialuna, DIARIO a puntra e mandatario si el a cuminza pensa riba un plan pa drecha Baseball Double A,
mirando entre otro cu ultimo añanan por ehempel nunca e campeonato a cuminza na tempo, e cantidad di wega cu e equiponan ta hunga ta hopi abao y cu for di algun tempo caba e popularidad di Baseball Double A a cay.
Croes a splica cu un minister normalmente no por intermedia directamente den un federacion.
“Un federacion ta wordo eligi pa su miembronan y tin cu haci e trabao pa e miembronan”.
Un minister por duna direccion y conseho of yama un federacion aden y pidi pa e ta mas agresivo of no, segun Croes.
El a splica cu su plan ta pa papia cu tur federacion di tur deporte pa asina inventariza cua federacion ta mas mihor organiza cu otro.
“Den e caso di baseball nos ta lamenta cu pa hopi aña baseball a pasa den guera eterno entre dirigentenan, unda cu semper tabata tin un division grandi”.
Actualmente tin un bestuur nobo, pero nos no a sinta cu nan ainda.
Nos ta na altura cu nan curazon y pasion ta na e lugar corecto, pues den e simannan nos dilanti nos lo sinta cu e federacion di baseball y plantea algun idea con pa traha den combinacion, na un manera structural y cu bon palabracionnan, segun e mandatario.
El a indica cu un di e puntonan importante ta bay ta pa softball y baseball por ehempel cumpli cu cierto temporada.
“Como minister di Deporte nos kier introduci e deportenan aki bek na scol, bin cu competencia entre scolnan y premionan special pa e scolnan cu gana”.
Por ehempel tal scol tin mester di un airco y un otro scol quizas mester otro material, pues e scol cu gana e competencia e ora ey ta ricibi e premio cu e ta desea, tur cos den margen di presupuesto di e ministerio, segun Croes.
https://diario.aw/categories/noticia/deporte/minister-di-deporte-ta-bay-duna-baseball-double-a-mas-atencion-y-kier-introduci-e-deporte-bek-na-scolnan#sigProIddd2b34aa3b


text:
Oranjestad-Pueblo di Aruba, mas bo purba compronde e ponencianan di sr. Herde, mas confundi bo ta sinti bo mes cu e realidad. Sr. Baba Herde ta mescos ora bo tin cu trata cu un bol di hilo bruha! Segun sr. Herde, gobierno di AVP ta bezig cu un reforma structural enbez di medida. Aki sr. Herde, keriendo cu e pueblo di Aruba no por skirbi nan nomber, ta purba despista e echo cu su gobierno ta implementando un monton di medida riba lomba di e pueblo. Dia 19 april ultimo, a sali publica den prensa cu Minister President Eman a comenta cu e prome reaccionnan riba presupuesto 2015 tabata positivo; a tuma hopi medida y hopi paso, pero CFT a expresa cu nan tin duda den forma cu gobierno kier yega na e balanced budget y si e medidanan cu a tuma por ta suficiente pa logra e meta. Awor, si e propio Minister President ta menciona e palabra medida, dicon e lider di fraccion di AVP den Parlamento tin cu trece otro storia pa e pueblo di Aruba? Sr. Herde mester tin un grabbelton for di cual e ta coba cada biaha otro palabranan manipulativo pa e palabra medida!
Segun e carta di CFT di dia 10 april ultimo, ta 24 medida tin menciona den e presupuesto di pais Aruba pa 2015. Pa colmo, ta mas critica cu elogio e gobierno di AVP a haya for di CFT. Sr. Herde simplemente ta insulta e pueblo di Aruba, trociendo e berdad di cu SU gobierno a implementa medidanan.
Laga nos analisa un rato dicon CFT ta bisa cu e MEDIDANAN di gobierno di AVP no ta suficiente. Uno, cu excepcion di e 170 miyon cu gobierno a inyecta den APFA na 2014, e presupuesto 2015 ta identico na esun desastroso di 2014. E presupuesto 2014 a wordo descualifica prome cu CFT a duna ordo pa incorpora e 170 miyon. Pues, cu of sin e 170 miyon, e presupuesto 2014 tabata un flop, un fracaso. Pa motibo di tempo, Hulanda a instrui sr. Gobernador pa firma esaki numa, despues di a incorpora e 170 miyon florin. Awor, e resultado di 2015 ta sali negativo 183.3 miyon. Pero den esaki tin hopi asunto cu no ta cuadra cu realidad, pa cual motibo CFT y Raad van Advies a desbarata y keur af e presupuesto 2015 completamente. Si e presupuesto di 2015 ta hole mesun stinki cu esun di 2014, pueblo ta kere cu gobierno, lo no haya e mesun reprimande (scual) cu e mesun gobierno a haya for di Hulanda na 2014? Ami ta kere mas pio ainda! Pasobra pa malo bo a bolbe haci e mesun fechoria y ple kens manera bo no sa di nada! Gasta fondonan publico di manera descabeya y favoreciendo sponsernan di campaña politico di AVP. Pesey sr. Herde tin cu bin padilanti y gaña pueblo cu nan no ta pusha medida den curpa di e pueblo. Ora cu e golpi bin for di Hulanda (AMvRB of e Klestee di Baca) AVP ta gaña muri y bisa pueblo cu ta Hulanda ta esun malo y no gobierno di AVP.
Un hende tin cu sali padilanti y desenmascara tipo di gobernante asina. E ta uno manipulativo, vil y malvado contra bon gobernacion di e pais. Asina sr. Baba Herde ta mustra cu e ta, bes tras bes cu su declaracionnan troci y insolente. E dia lo yega cu e palabranan di sr. Herde lo core su tras y tir’e cu piedra pa motibo di e manera abusivo cu el a uza nan. Un cos ta sigur, esaki ta muestra di e ansha di morto politico di e partido AVP, vocifera pa nan líder di fraccion den Parlamento.


text:
ORANJESTAD, Aruba – Den un ambiente masha ameno coleganan di Rachelle Wolff-Ridderstaat a bini hunto pa sorprend’e cu ela bira e empleado di luna di juni 2021 na Dr. Horacio E. Oduber Hospital.
Sr. Gregory Croeze, miembro di Hunta di Directiva a otorga su certificado dunando asina aki reconocimento pa su trabou incondicional na Hospital.
Ghislaine Gomes, clustermanager di Facilitair Bedrijf, a gradici Rachelle pa su bon trabou. El a duna di conoce cu Rachelle ta esun encarga completamente cu e administracion di e departamento tecnico y medisch electronica. E ta un persona proactivo y ta percura pa tur informacion cu wordo entrega ta organisa; e ta netjes, structura y detaya. Ademas, e ta percura pa tin e informacion actualisa y disponibel asina cu tin mester di dje. E ta follow up y tin tur colega na su departamento bon informa.
Rachelle ta comunica na un manera profesional y no ta riya pa duna feedback ora mester. Rachelle ta percura pa tin un bon comunicacion interno pero tambe pa e suppliernan externo pa asina departamento tecnico y medisch electronica tin tur lo necesario pa ehecuta nan trabou na tempo y debidamente.
Rachelle sa e importancia di e trabou di su coleganan y ta percura pa duna sosten y asistencia na su team pa asina tur por cumpli cu nan trabou.
“Rachelle no solamente ta haci su trabou. Pero su aporte den otro grupo cu nos tin p’e desaroyo di departamento, Rachelle ta esun cu ta aporta na esey tambe”, asina George Arends, manager techniek, a duna di conoce. Rachelle ta duna sosten den diferente manera na e departamento tecnico y semper tin pensamento positivo pa desaroyo. Rachelle ta ‘go the extra mile’ pa su team. E tin un actitud laboral cu sigur ta un ehempel pa nos tur.
Rachelle Wolff-Ridderstaat a duna di conoce cu den luna di maart el a haci diestres aña cu departamento tecnico pero ya caba binti aña den servicio na Hospital. El a cuminsa na botica unda cu ela traha pa mas cu seis aña prome cu a bay traha na departamento tecnico. Ela duna di conoce cu aunke tin “ups and downs” na su trabou semper riba e departamento nan ta un solo team.
Masha pabien Rachelle cu e bunita reconocimento aki!


text:
Entrante djaluna 30 di ougustes, ku koperason di prensa boneriano, lo mi bai na trese ku regularidat mi pensamentunan tokante e derecho di eksistensia di sindikalismo na Boneiru komo e BOS di e trahadó den e desaroyo sosial ekonómiko di nos isla., Pa un mihó komprondementu di sindikalismo, mi ta opta pa kuminsá na trese dilanti algun punto kla i asina yuda tur trahadó komprondé e papel importante ku e klase trahadó tin i mester tin den e desaroyo di nos komunidat.
Desde su orígen e sindikalismo ta un movimiento ku ta buska pa kaba ku desigualdat, explotashon i opreshon imponé pa e sistema kapitalista y den aktualidat pa e kapitalismo salvahe òf neoliberalismo, ku ta pratiká eksklushon, desempleo, pobreza, miseria, desigualdat y negashon sistemátiko di e derechonan humano di e trahadónan i otro sektornan di e komunidat.
Pa sindikalismo por hunga su papel berdadero den e lucha aki i den defensa di interesnan di e trahadó, sindikalismo mester basa su fundeshi riba e siguiente prinsipionan.
· Independensia di e Movimento Sindikal
· Demokrasia sindikal
· Solidaridat
· Identidat di e klase trahadó
· Pluralimo
· Unidat di akshon
· Unidat Sindikal
· Aliansa ku otro sektornan sosial
Awe mi ta trata e tema independencia di e movimentu sindikal k uta konta pa Boneiru tambe. E ta dirigi no solamente pa dirigentenan pero mui en espesial pa e miembresia di tur sindikato, kende al fin i al kabo ta forma e sindikato. Mas mihó konosementu nan tin. Mihó nan sindikato ta funshoná na nan interés.
Independensia di partidonan politiko.
· Un sindikato ta un organisashon sosial ku ta sali na defensa di e klase trahadó. No mester konfundí e organisashon sindikal ku partidonan polítiko. Mester ta bon kla ku e lucha sindikal ta entre e opresor i esnan oprimí, entre e eksplotadónan i esnan eksplotá. Trahdónan no ta organisá nan mes den un sindikato pa su ideologia, su kredo religioso òf partido polítiko sino pa e kondishonnan komun di ta trahadó ku nan propio interés, Ta pesei den sindiklaismo no por tin deskriminashon a base di politika partidista, filosofía di relgion, ets
· Sindikatonan mester komprondé ku un komunidat no ta dividí den partidonan politiko, sino den klasenan sosial ku ta buska un balansa pa por konvivi ku otro den un forma harmonioso i husto.
Independensia for di Iglesia
· Den un sindikato por eksistí trahadónan ku diferente kreensha religioso. Komo defensor di derechonan humano mester respetá e libertat di kredo religioso di kada trahadó. E sindikato mester mantené su independensia for di iglesia i tene bon kuenta ku e lucha pa un mihó sosiedat tin prioridat den e bida aki..
· Ora ta trata e tema aki, mester ta kuidadoso, ya ku iglesianan atraves di nan doktrina semper a hinka den mente di e trahadó ku nan mester resigná, nan mester tin pasenshi, nan mester ta konforme, nan mester ta obedesido ets. Esaki a konbertí hopi biaha e trahadó den un ser mansu pa akseptá e eksplotashon i ta stroba hopi biaha pa e trahadó eksigí kumplimentu ku su derechonan.
Independensia for di e dunadó di trabou.
· Sindikatonan komo representante di trahadó no mester ta lantá ni dirgí pa ta den bon bista o boluntat di e dunadó di trabou. Nan ta organisá i orientá pa nan mes i dor di nan mes.
· Tin sindikato ku ta influensiá pa e dunadó di trabou pa sirbi e interes di e duandó di trabou dor di kumpra e sindikalista ku fabornan o dunando nan sèn bou di mesa, promoshon den trabou pa perkurá ku nan no ta protestá kontgra inhustisia riba flur di trabou. Esaki tin komo uniko meta di stroba e sindikato sali na defensa di e derechonan di e trahadó pa mehorá nan kalidat di bida..
· Si e dirigentenan no tin un konsenshi limpi ta hopi peligroso ku nan ta kai den e engañonan aki i ku ta pone ku nan ta traishoná e organisashon sindikal ora ku nan no ta rekonosé e strategia ku dunadó di trabou ta usa pa dividi i demobilisá e trahadó.
Independensia for di gobiernu
· Mester ta kla ku den mayoría kaso e gobiernu ta representá e interés di e klase kapitalista, e empresarionan i e sektor finansiero.
· Den un sosiedat repartí den klase e gobiernu ta e aparato ku ta ekspresá e interes di e klase ku ta doño di e medionan di produkshon. Ta e klase aki hopi biaha ta imponé pa gobiernu bin ku leinan ku ta kòrta den derecho sindikal i e derechonan di e klase trahadó, Independensia di e gobiernu ta nifiká ser vigilante riba e politika ku gobiernu ta hiba ku ta mishi i kòrta den derechonan di e trahadó i di e pueblo en general pa faboresé e empresarionan. E sindikato tin e deber di denunsiá e práktikanan aki.
· Na Boneiru a lanta e sentral di sindikatonan USIBO netamente pa vigilá ku e derechonan di e trahadónan ta bon kuidá i pa no pèrmití ku ta abusá i eksplotá e trahadó i su famia. Ta p’esei USIBO a lucha ku éksito pa lanta e Diálogo Sentral den kua plataforma a duna e klase trahadó e bos grandi den e desaroyo sosial ekonomiko di Boneiru. Pa tal rason ta bon pa tur sindikato ta miembro di USIBO. No tin ningún motibu bálido pa un sindikato ta pafó di USIBO a ménos ku e ta sirbi otro interés ku no ta esun di e klase trahadó.


text:
WILLEMSTAD — Manera ya ta konosí nos selekshon nashonal tin 2 evento grandi na kaminda. E promé lo ta nos partidonan den e buèlta final di e Scotiabank Caribbean Cup ku lo tuma lugá na Martinique di 22 pa 25 yüni 2017.
E paisnan ku ta den nos pul ta lo siguiente;
- Jamaica
- Martinique
- Kòrsou
- Frans Guyana
E promé partido lo ta dia 22 di yüni 6’or di atardi entre Jamaica i Frans Guyana miéntras e segundo partido lo ta 8or di anochi, kaminda nos selekshon nashonal lo enfrentá e ekipo anfitrion, Martinique.
Djis despues nos selekshon lo mester enfrentá Mexico, Jamaica i El Salvador ku ta e 3 pais nan ku huntu ku Kòrsou ta forma parti di grupo C di Gold Cup 2017.
E promé ronda di weganan lo tuma lugá den 9 stadion na 9 siudat di Merka di 7 pa 16 di yüli 2017 i esaki nan ta lo siguiente;
7 yüli, Grupo A – NY/NJ – Red Bull Arena (Harrison, NJ)
8 yüli, Grupo B – Nashville – Nissan Stadium (Nashville, TN)
9 yüli, Grupo C – San Diego – Qualcomm Stadium (San Diego, CA)
11 yüli, Grupo A – Houston – BBVA Compass Stadium (Houston, TX)
12 yüli, Grupo B – Tampa Bay – Raymond James Stadium (Tampa, FL)
13 yüli 13, Grupo C – Denver – Sports Authority Field (Denver, CO)
14 yüli 14, Grupo A – Dallas – Toyota Stadium (Frisco, TX)
15 yüli, Grupo B – Cleveland – FirstEnergy Stadium (Cleveland, OH)
16 yüli, Grupo C – San Antonio – Alamodome (San Antonio, TX)
Despues di e promé ronda ta sigui e partidonan di ‘knockout’ ku lo ta den 5 stadion den 5 siudat di Merka.
Kuart final,19 yüli; Philadelphia – Lincoln Financial Field (Philadelphia, PA)
Kuart final,20 yüli; Phoenix – University of Phoenix Stadium (Glendale, AZ)
Semi final, 22 yüli; Dallas – AT&T Stadium (Arlington, TX)
Semi final, July 23 yüli; Los Angeles – Rose Bowl (Pasadena, CA)
Final, 26 yüli; Bay Area – Levi’s Stadium (Santa Clara, CA)
Skema di weganan Grupo C:
Pues preparashonnan ta kontinuá e siman aki ku yegada di nos hungadónan residensá den eksterior pa djòin esnan lokal i sigui ku training nan pa e gran eventonan aki. Djarason, 22 di mart pa 8’or den Stadion Antoine Maduro nos selekshon lo enfrentá e selekshon di El Salvador den un partido amistoso. Despues di e partido aki nos lo tin diferente partido amistoso ku diferente pais pa sigui prepará pa e final di Scotiabank Caribbean Cup i Gold Cup 2017.
Nos muchanan ta konta ku sosten di hinter e pueblo di Kòrsou, djarason awor 22 di mart 8’or di anochi den Stadion Antoine Maduro! Sali ku bo bandera di Kòrsou, bo t-shirt, bo shal i bin apoyá nos hungadónan komo e number 12!


text:
KU KIKO NOS POR ASISTÍBU?
ESAKI NOS TA HASI
Awareness
Sea ku bo ke introdusí un produkto nobo riba merkado, posishoná bo kompania òf lanta un grupo. Nos ta sòru pa bo resaltá serka bo grupo di interes mayor.
Engagement
Bo ke konta bo grupo di interes e kuenta di bo organisashon i krea un relashon ku ta perkurá pa mas lealtat? Nos ta sòru pa un boost den bo tráfiko i un oumento den engagement.
Conversion
Bo ke aktivá bo grupo di interes mayor, bende mas òf generá leads? Ku un trèktu di benta fuerte nos ta sòru pa máksimo rendimentu.
Kon ta! Nos ta SocialMediaBros i for di kurason di tantu Kòrsou komo Amsterdam nos ta desaroyá strategianan digital eksitoso i despues uza nan pa ehekutá e mihó kampañanan. Esaki nos ta hasi pa empresanan komersial i públiko i tambe pa instansianan gubernamental.
Nos ta kla pa traha pa bo. Nos lo kombiná e mihó práktikanan tékniko ku un implementashon efektivo i kreativo. Bo ke sa mas? Sigui lesa pa haña sa kiko tur nos ta ofresébu.
NOS SERVISIONAN
LES #1 HOPI TEKSTO NÒ, PASOBRA
Bo ta konta
kuenta visual
Kontenido visual ta hot. Hende no tin tempu mas pa lesa lapi di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi’é?
Bo kampaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e ultimo trend-nan i ku ta aliñá perfektamente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA


text:
Ta importante pa e mayornan concerni ta pendiente pa ricibi e cartanan informativo. Durante di e campaña di vacunacion escolar, JGZ ta ofrece e vacunanan regular cu ta contra malesanan manera Difteria, Tetanus, Polio, Sarampi, Sarampi Aleman, Cacheton.
Pa e mucha muhenan den 6de klas ta ofrece e vacuna di HPV cu ta yuda preveni cancer na boca di matris. Pa JGZ ta importante pa enfatisa tambe cu e campaña ta regarda solamente vacunanan regular, cu tambe ta ofrece na Wit Gele Kruis (WGK) y cu NO ta trata aki di e vacuna contra COVID-19.
Pa mas di 70 aña seccion Cuido Salud Hubenil (JGZ) di Departamento di Salud Publico (DVG) ta encarga cu vacunacion di nos muchanan na Aruba. JGZ ta traha huntu cu WGK y tambe ta puntra e cooperacion di scolnan kleuter y basis pa asina logra un grado di vacunacion halto na Aruba.
JGZ ta registra tur vacuna cu muchanan ricibi y por averigua, na inicio di cada aña escolar, cua vacuna muchanan den oudste kleuterklas, klas 5 y klas 6 falta. Tur mayor di mucha(nan) di e klasnan menciona ta ricibi un carta informando nan di e campaña di vacunacion na scol y pidi nan autorisacion pa duna nan yiu (nan) e vacuna(nan) cu nan falta.
Pa mas informacion por tuma contacto cu Seccion Cuido Salud Hubenil (JGZ) na 5224294/5224200 of por email na jgz@dvg.aw


text:
WILLEMSTAD – Ta basta tempu Bándabou ta malkontentu, Selfrin ‘Fanny’ Sambo ta bisa. E ta presidente di Fundashon Vishon Bándabou (VIBA). Dos aña pasá a lanta e fundashon despues ku un fultbolista a fayesé di un atak’e kurason riba vèlt. “Ta te despues di dos ora numa ambulans a yega.”
Tayer na kandela i spanduk siman pasá un ratu a kousa rebelion na Kaminda di Westpunt. Habitantenan di Bándabou a ekspresá nan malkontentu: “Nos ta paga belasten, ma nos no ta haña nada bèk.”
Un reportahe di Elisa Koek
Sambo a lanta na Barber i e tin su mes barberia. Tirso Patroudis ku ta biba na Westpunt ta traha den konstrukshon i sa hür kas ku turista. “Pa e turistanan tambe ta un problema ku nan no ta haña yudansa”, Patroudis ta konta. “Na Westpunt un turista a muri despues di sambuyá pasobra e no a haña yudansa na tempu.”
Siudadano di segunda kategoria
Problema pa e habitantenan di Bandabou ta entre otro e falta di brantwer, ambulans, oportunidat pa deporte, skol i un biblioteka. “Pero tin mas kos”, Sambo ta bisa. “Yen di fasilidat ta disparse kaminda nos mester paga belasten normal meskos ku tur hende. Ma nos no ta haña nada bèk.”
E habitantenan di Bándabou ta sinti nan mes siudadano di segunda kategoria i ta sinti ku hopi be ta lubidá riba nan. Nan ta interesante solamente djis promé ku elekshon. “E ora ei e polítikonan ta bini aki i ta organisá fiesta. Despues nan ta lubida atrobe ta unda e kaminda di bai Bándabou ta keda.”
Outor Elisa Koek


text: Diadomingo atardi a drenta informe di un accidente cu un pick-up hit and run un cura di cas na Moko, un rato despues a drenta un otro informe di un pick-up a dal un auto y a sigui core y e chauffeur a perde for di bista pero despues di un rato a mira e mesun pick-up aki cu lo a dal un beton dilanti Tierra del Sol, polis a dirigi patruya na ambos sitio pues Moko y Tierra del Sol ora a controla a bin resulta e mesun pick-up y ora a controla e numbernan esaki tabata cuadra cu e mesun number y descripcion. Como cu aki tabata trata di un hende di edad polis a papia cun’e pasivamente y a detene pa a core auto burachi y a ocasiona accidente. E agentenan cu a atende e chauffeur a atende cu masha diligencia y a trat’e na e mihor manera posibel pero a hib’e na warda unda eynan e specialista di trafico a bay pa atende cun’e. Bebemento NO ta nada bon ora bo ta stuur.


text:
ORANJESTAD, Aruba : Comienso di luna di augustus ta e periodo cu nos studiantenan ta cuminsa prepara pa inicia nan estudio na nivel di Enseñansa superior na un scol local of, manera ta custumber, grupo di studiantenan ta biaha pa exterior.
Segun informacion oficial di Directie Onderwijs cu ta maneha aplicacionnan di prestamo di estudio, aña 2017 a mira un aumento significante di cantidad di studiante cu lo drenta un programa na nivel di MBO, HBO of WO.
Ta trata di un cantidad di 699 studiante cu a scoge pa un programa di estudio na Hulanda, Merca, Canada, Corsou of localmente na Universidad di Aruba, Colegio EPI of Instituto Pedagogico Arubano (IPA).
E cantidad aki ta representa un aumento di 20% riba e 584 studiantenan cu a drenta un programa na aña 2016 y un aumento di 50% compara cu e 471 studiante cu a drenta na aña 2015.
“Pa mi esaki ta un confirmacion di e interes creciente pa sigui studia na nivel di Enseñansa Superior, algo cu nos a pone como un meta principal den Enseñansa”, asina Minister Michelle Hooyboer-Winklaar a splica.
“E trend aki ta significante pa e motibo cu mas studiante cu ta scoge pa sigui nan estudio local of internacional lo tin un efecto positivo pa nos pais mirando cu actualmente 13% di nos poblacion tin un diploma na nivel di HBO/WO. Un diploma di HBO of WO ta esencial pa e desaroyo pa cada ciudadano y pa nos pais en general. Tin hende cu ta tuma mas tempo pa por yega eynan y no ta logra sigui un liña recto for di enseñansa primario, secundario pa Enseñansa Superior, pero ta importante pa crea oportunidadnan pa tur esunnan, a pesar di nan trayectorio, pa por sigui un pathway”, Minister Hooyboer-Winklaar a bisa.
Entre e paisnan di estudio cu a conoce un crecemento remarcabel ta Merca y Canada cu 121 studiante cu destino pa un College of University na Merca of Canada, representando un triplificacion di e cantidad di studiante bayendo eynan.
“Mi ta sumamente contento pa mira e diversificacion tumando luga entre e paisnan cu nos studiante ta scogiendo. Aunke Hulanda ta keda un escogencia pa hopi studiante, nos ta mira cu e esfuerso cu a wordo haci pa crea mas oportunidadnan pa nos studiantenan na otro paisnan ta logrando”, asina Minister Michelle Hooyboer-Winklaar a finalisa bisando.


text:
ORANJESTAD – DTI ta anuncia na e comunidad di Aruba, en especial na tur su clientenan cu nan lo ta cera diabierna awor, dia 24 di april henter dia pa publico.
Esaki en coneccion cu actividadnan interno pa conmemora e Dia Mundial di Seguridad y Salud na Trabao.
Tur aña International Labour Organization (ILO) ta observa riba 28 di april “World Day for Safety and Health at Work”. Cada aña ILO ta sugeri un tema
di concientisacion y e tema pa e aña aki ta “Uni den crea un cultura di prevencion den e area di Seguridad y Salud na Trabao”.
Mirando cu dia 27 di april ta un dia oficial liber DTI a opta pa conmemora e Dia Mundial di Seguridad y Salud na Trabao riba 24 di april na luga di riba dia 28 di
april pa asina por brinda servicio mas dia den siman.
Maneho di DTI ta pidi disculpa y comprencion pa e inconveniencia cu ciere di e oficina riba 24 di april proximo por trece cu ne pa su clientenan y e publico en general.
Alavez DTI, staf y personal, ta haci uzo di e oportinidad pa desea tur trahado pa tur dia di aña ta un dia sigur, liber di accident y liber di peliger pa salud


text:
Aruba y Hulanda a aproba cambio di ley di LTU: Te ainda parlamento di Aruba no a aproba esaki
Parlamentario Robert Candelaria den conferencia di prensa a mustra cu e topico di e asina yama Landspakket ta sumamente preocupante pa hopi den nos comunidad. E motibo ta e hecho cu nos Prome Minister a entrega gran parti di Aruba su autonomia.“Nos ta bisa esaki pa motibo cu ora lesa e Landspakket y tur e deadlinenan den dje, e pregunta cu ta lanta ta, kico ta sperando nos y riba cua topico Aruba no tin nada mas di bisa?
Un ehempel ta e punto E-8 den e Landspakket cu ta parti di e ‘Economische hervormingen’. Aki ta trata di e ley yama Landsverordening toelating uitzetting verwijdering (LTU V) cu mester wordo cambia. Esaki ta bisa cu ‘de LTU V zal worden geïmplementeerd, zodat gezinsleden van uitgezonden Rijksambtenaren van rechtswege worden toegelaten tot het land Aruba.’
Cu otro palabra, si e ley aki pasa, miembronan di famia di funcionarionan publico Hulandes cu lo bin traha na Aruba, mester wordo admiti automaticamente. Cada parlamentario ainda mester vota si ta pro of contra e cambio aki. Pero den e documento di e Landspakket, e punto aki a wordo registra como un punto cu ta cla caba, ‘done deal.’
Aki ta bon pa mustra pueblo, cu e reunion cu Parlamento di Aruba tin cu trata e ley aki, ta tuma luga dentro di algun dia, pues e ley no a wordo cambia ainda. Pues con por ta posibel cu den e documento e punto aki ya ta cla caba y Parlamento di Aruba no a vota riba dje mes ainda?
E pregunta ta si ainda Parlamento di Aruba tin algo di bisa pa cu cambio di ley? Of gobierno ta impone cu e fraccionnan cu ta sostene gobierno mester pasa e cambionan den e ley di LTU?
E desaroyonan aki ta preocupante ya cu gobierno di Aruba y gobierno di Hulanda ta confirma cu e cambio den e ley pa permiti famianan di funcionario Hulandes drenta Aruba sin problema algun, ya ta un hecho caba pero Parlamento mes no a vota mes riba e cambio ainda. Ta tipo di desaroyonan asina ta lanta ainda mas speculacion y preocupacion pa ora por ehempel Parlamento mester bay trata e ley pa introduci BTW di 12.5% yora cu tin cu bay cambia leynan laboral caminda por kita hende mas lihe for di trabou.
Parlamento lo por discuti libramente riba e cambionan aki of desicion a cay caba con mester vota? Parlamento por rechasa e cambio di ley aki y si dado caso Parlamento rechasa e cambio di ley di LTU V, kico esey lo nifica? No ta bay tin placa mas pa Aruba?
E tipo di preguntanan aki nos tin cu sigui haci nan ya cu e documento cu Prome Minister a firma cu Hulanda ta desconoci ainda pa Parlamento. Ta solamente algun tabel y algun punto c’un parti di fecha cu vinkjes nos a logra mira.
Esaki ta cosnan cu mester bin claridad riba nan hopi lihe mes pasobra e pais aki tin cu wordo goberna pa y na bienestar di su mesun hendenan. Ora c’un Prome Minister drenta avion y bay Hulanda y firma pa entrega gran parti di nos autonomia, sin duda nos ta preocupa kico esaki lo nifica pa e gobierno aki y pa tur gobierno cu ta bin despues. Con bo por bay cerca pueblo y puntra kico nan kier pa bo haci como gobierno pa asina goberna e pais bon pa nan, si esaki no ta den man di nos gobierno mas?
AVP ta sigui mustra cu e tipo di cosnan aki ta sumamente robesy contra e beneficio general di pais Aruba. Parlamento tey pa controla gobierno y pasa leynan pa Aruba. Pero ora cu hasta e poder pa haci esey wordo kita for di bo, nos ta hopi preocupa kico esey ta nifica pa futuro di nos pais.” Robert Candelaria, Parlamentario di fraccion di AVP a declara.


text:
WILLEMSTAD. – Te ainda tin hende ta kere ku isla ta nifiká hopi pa Kòrsou, esei ta leu for di bèrdat, SMOC ta opiná. GGD di Kòrsou a reportá den 2007 ku famianan ku ta biba den huma di Isla lo ke muda pa bai biba otro kaminda. Den 2011 CBS a reportá ku 83.1% di hendenan di Wishi/ Marchena tin molèster di e huma di Isla. Lesa mas aki.
Extra: ‘…Segun SMOC… TE AINDA TIN HENDE TA KERE KU ISLA TA NIFIKA HOPI PA KORSOU …Esei ta leu for di bèrdat… ‘
Comments Off on Extra: ‘…Segun SMOC… TE AINDA TIN HENDE TA KERE KU ISLA TA NIFIKA HOPI PA KORSOU …Esei ta leu for di bèrdat… ‘ |


text:
KOMUNIKADO DI KUERPO POLISIAL KÒRSOU Tópiko: aksidente di tráfiko ku maltrato i detenshon
KOMUNIKADO DI KUERPO POLISIAL KÒRSOU
no.: 413 / 2016
Fecha: 25 di novèmber 2016
Tópiko: aksidente di tráfiko ku maltrato i detenshon
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djabiérné 25 di novèmber 2016, alrededor di 03.25 or di mardugá, Sentral di Polis a a dirigí un unidat polisial na un hotèl den área di Otrobanda pa un persona ku a presentá einan, ku un herida grave na kabes. Na yegada di e patruya nan a topa ku e hòmber aki, ku un kap formal na su kabes. Ambulans ku a presentá na e sitio, a transportá e víktima den un situashon kritiko pa poliklínika di SEHOS pa tratamentu médiko. For di investigashon preliminar ku e patruya ku a yega na e sitio a realisá a resultá, ku e víktima un ratu promé tabata envolví den un aksidente ku un quad riba Van Leeuwenhoekstraat. Despues di e aksidente shofùr di e quad huntu ku algun amigu mester a bati e víktima ku e konsekuensia ariba menshoná. E shofùr di e quad, despues di su akto a bai entrega su mes na warda di polis na Otrobanda. Polis a detené e shofùr e hòmber N.I.M.M. nasé na Kòrsou di 27 aña di edat, despues di a keda presentá dilanti di un Fiskal Ouksiliar, el a ordená su enkarselamentu pa mas investigashon. E investigashon ta kontinuá.


text:
Kralendijk – Djasabra último tabatin un insidente ku pasamentu di angua na sentro di deporte Jorge Nicolaas. Departamento di Salubridat Públiko ta lamentá esaki hopi. Un hóben tabata na e sentro di deporte pa pasa su di dos angua di corona. E pasadó di angua a usa un angua ku un ratu promé a usa ku un otro hóben. Afortunadamente e pasadó di angua a deskubrí esaki mesora. Na momentu ku a deskubrí esaki, ya a hinka e angua un tiki kaba den brasa di e hóben.
Mesora despues ku e pasadó di angua a deskubrí e fout, a informá hefenan di e tim di pasa angua. Salubridat Públiko a stipulá regla kiko mester pasa den un kaso asina. Ta usa mesun tipo di reglanan na Hulanda i internashonalmente. Kompletamente segun e reglanan ei, mesun dia a hiba e dos hóbennan Fundashon Mariadal pa un tèst di sanger.
Djaluna último mama di e hóben a entregá un keho na departamento di Salubridat Públiko. E departamento ta atendé e keho akí.
Na mes momentu e departamento di Salubridat Públiko ke enfatisá ku e departamento semper ta tuma medida di prekoushon ku bista riba seguridat di hendenan ku ta pasa angua. Lamentablemente por pasa ku tin biaha algu ta bai robes pa motibu di fayo humano. Kasi nunka esaki no ta pasa i den kaso ku e pasa nos ta lamentá esaki hopi.
Pa e departamento di Salubridat Públiko kuido despues di e insidente di e hendenan enbolbí tabata hopi importante. Pa e motibu ei, mesora nos a bai kòmbersá ku e mama. Komunidat por konta ku Salubridat Públiko despues di e insidente akí lo ta mas severo i alerta. E departamento ta hasi tur loke ta nesesario pa evitá e tipo di situashonnan akí den futuro.


text:
CochabambaNews
Kamilah y Thashaina den e gran final
Bowling lo ta den e gran final di e weganan di Cochabamba
Kamilah Dammers-Naddall y Thashaina Seraus lo ta mañan den e gran final di bowling den e XI Juegos Suramericanos Cochabamba 2018 na La Paz, Bolivia.
E bolichero Kamilah Dammers a termina na un di 4 lugar despues di 12 wega hunga mientras Thashaina a termina na un di 6 lugar. E prome 8 lugarnan lo bataya diaranzon pa e prome tres puestonan. Mañan nos ta haya 1 contra 8. 2 y 7. 3 y 6. 4 y 5. Best out of 3. 4 ganador nan ta sigi caminda ya bo tin un medaya di brons sigura. Di e 4 nan e ganadornan ta sigi pa Oro y Plata y e 2 perdedornan ta keda cada un cu brons. Majan nos tin chens pa medaya atrobe. Kamilah lo hunga contra Maria Rodriguez di Colombia y Thashaina lo hunga contra Karen Marcano di Venezuela. ARUBA mester gana e prome match pa segura medaya y pa sigui pa semifinal. Mañan Aruba lo hunga e prome match pa 9or di mainta.
Hopi exito na nos bolicheronan femenino.


text:
Wipe & Clean ta un di e produktonan di EM ku ta hopi gustá.
Amanan di kas ta relatá ku nan ambiente di kas ta kambia positivamente ora limpia kas, kushina i baño ku Wipe & Clean òf Microferm.
Esei pa nos ta komprendibel pasobra e mikrobionan benefisioso tin un efekto regenerativo. Pues e ambiente ta bira mas harmonioso, muchanan ta bira mas trankil, pleitu i diskushon ta bira hopi ménos, enfin diferente aspekto den ambiente di kas ta kambia positivamente.
E armbant i kadena di serámika ta stimulá sirkulashon di sanger i e reakshon metabóliko di e kurpa.
E ta protehá bo kurpa kontra di e rayonan eléktriko di aparatonan manera, televishon, kompùiter, telefón,I-pad etc.
Ta e pipanan di serámika ta hasi e trabou. E kralchi nan di koló no tin e efekto stimulante ni neutralisante. Pues si pa kualke motibu un òf mas kralchi di koló kibra, por kambi’é libremente pa otro kralchi(nan) di bo smak.
Food Combining Chartread more
Guide to Proper Food Combiningread more


text:
Fundacion Parke Nacional Aruba ta lansa nan prome “Nature Photography Competition 2020”
ORANJESTAD, ARUBA – Durante un conferencia di prensa, Fundacion Parke Nacional Aruba (FPNA), conhuntamente cu ARTN Photograpy y Aruba Bank a duna inicio pa loke lo bira e prome competencia di fotografia di naturalesa organisa pa FPNA.
Naturalesa a bira mundialmente un di e actividadnan di recreacion mas popular durante e ultimo lunanan. Bishitantenan por recrea y relaha disfrutando asina di e bunitesa y rikesa cu naturalesa ta ofrese. FPNA como e fundacion encarga cu maneho di Parke Nacional Arikok, siteo Ramsar Spaans Lagoen, Parke Marino Aruba y reservanan natural ta invita un y tur cu tin un pasion pa fotografia pa explora e areanan aki y captura e rikesa di nos naturalesa y asina aki tambe participa y recrea den e areanan protegi na un manera sostenibel.
E competencia lo conta cu 2 categoria di participacion. Categoria 1 lo ta “Young Nature Photographer of the Year” pa muchanan te cu 17 aña di edad. Categoria 2 lo “Nature Photographer of the Year” pa adultonan riba 18 aña di edad. E ganadornan di ambos categoria lo ricibi un premio di Afl. 500,- cash y lo wordo ilustra ariba e carchinan di miembrecia anual di Parke Nacional Arikok.
Ariba diamars 24 di november proximo, lo oranisa un Workshop di fotografia, cual lo wordo presenta pa Ayrton Tromp di ARTN Photography unda lo duna un tayer basico di fotografia, pa asina por saca e mihor potretnan.
Inscripcion ta habri entrante 17 di november te cu 6 di december y ta bai solamente via reservations@arubanationalpark.org. Tur informacion di e competencia ta disponible riba e sigiente link: https://adobe.ly/35EtkFu y sigi nos riba Facebook: Aruba National Park.